Perlu caruman Perkeso untuk perlindungan musibah
Oleh KOSMO!

12 September 2020, 6:20 pm
Oleh TOREK SULONG
PASIR PUTEH – Individu yang bekerja sendiri perlu mendapatkan pelindungan menerusi Skim Keselamatan Sosial Pekerjaan Sendiri (SKSPS) dengan caruman bulanan paling rendah menerusi pendaftaran mudah.
Timbalan Menteri Sumber Manusia, Awang Hashim berkata, skim berkenaan yang boleh didaftarkan menerusi Pertubuhan Keselamatan Sosial (Perkeso) merupakan keprihatinan kerajaan kepada pekerja yang tidak mempunyai majikan termasuk mereka yang berpendapatan rendah dan tidak menentu.
Menurutnya, promosi telah dilaksanakan ke peringkat akar umbi yang melibatkan nelayan, petani, peniaga, tukang rumah dan lain-lain agar kebajikan mereka terbela sekiranya ditimpa musibah.
“Sebanyak 20 sektor bekerja sendiri telah dikenalpasti dan Perkeso telah turun padang untuk memberi kefahaman yang lebih jelas kepada mereka.
“Syarat yang paling mudah ditetapkan bagi menggalak penyertaan ramai tanpa perlu slip gaji adalah mereka cuma perlu datang menemui pegawai Perkeso untuk mendaftar,” katanya.

Beliau berkata demikian ketika ditemui pemberita selepas menyampaikan ganjaran faedah caruman perkeso kepada Mohd. Haqimee Che Lah, 30, di Kampung Gong Tinggi, di sini, hari ini.
Haqimee merupakan suami kepada pencarum perkeso Allahyarham Tuan Isma Farazilahidayah Ismail, 36, yang meninggal dunia dalam satu kemalangan jalanraya di Kilometer 392.2 Lebuh Raya Pantai Timur (LPT2) Ajil-Bukit Besi pada 2 September lepas.
Hadir sama, Pengarah Perkeso negeri Kelantan, Nora Yaacob.
Mengulas lanjut,menurut Awang, mereka juga boleh mendaftar menerusi persatuan masing-masing iaitu Pertubuhan Peladang Kawasan (PPK), Persatuan Nelayan Kawasan (PNK), Persatuan Peniaga yang boleh memohon mendapatkan khidmat pegawai Perkeso.
“Bagi individu yang tiada persatuan, mereka boleh terus ke kaunter Perkeso untuk mendapatkan perkhidmatan yang berkaitan.
“Di Kelantan, kira-kira 47,000 individu yang bekerja sendiri perlu merebut skim yang ditawarkan kerajaan sebagai perlindungan masa depan mereka dan keluarga,” katanya.
Tambahnya, skim itu juga dibuka tanpa mengira had umur yang disahkan menjalankan pekerjaan sendiri untuk mencari nafkah layak mencarum dengan caruman tahunan sebanyak RM157.20 selain boleh dilunaskan secara bulanan sekiranya tidak berkemampuan.
Katanya, banyak faedah yang bakal diperoleh dengan ganjaran yang dinikmati pencarum sedia ada termasuk pencen penakat seumur hidup kepada waris yang berhak menerimanya. -K! ONLINE


Ketua Menteri Sabah ditentukan ADUN BN
Oleh MOHD RIDZAUDDIN ROSLAN

12 September 2020, 5:34 pm
KUALA LUMPUR- Barisan Nasional (BN) memutuskan pelantikan Ketua Menteri Sabah akan ditentukan oleh Ahli Dewan Undangan Negeri (ADUN) BN dan rakan kongsi politik mereka sekiranya menang Pilihan Raya Negeri (PRN).
Pengerusinya, Datuk Seri Dr. Ahmad Zahid Hamidi berkata, perkara itu akan diputuskan apabila cukup bilangan kerusi bagi membentuk kerajaan negeri yang baharu.
“BN memutuskan bahawa Ketua Menteri Sabah hanya akan dipilih oleh ADUN BN dan rakan kongsi politik apabila cukup bilangan kerusi bagi pembentukan kerajaan negeri yang baharu,” katanya menerusi satu ciapan di akaun Twitter rasminya di sini tadi.
Difahamkan kenyataan itu dibuat susulan tindakan Perdana Menteri, Tan Sri Muhyiddin Yassin mengumumkan Ketua Badan Pimpinan Parti Pribumi Bersatu Malaysia (Bersatu) Sabah, Datuk Hajiji Noor mungkin akan dilantik sebagai Ketua Menteri Sabah jika mereka menang PRN kali ini. -K! ONLINE


58 kes baharu, Kluster Laut dikesan di Sabah
Oleh KOSMO!

12 September 2020, 6:03 pm
Oleh SITI A’ISYAH SUKAIMI
PUTRAJAYA – Kes baharu Covid-19 hari ini kembali kepada dua digit dengan 58 kes dilaporkan menjadikan jumlah kes positif sebanyak 9,868 kes.
Jumlah kes tersebut turut membabitkan satu kluster baharu iaitu Kluster Laut dikenal pasti dalam kalangan Pendatang Tanpa Izin (PATI) di Kunak, Sabah.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes baharu hari ini, 53 kes adalah penularan tempatan manakala lima adalah kes import.
Menurutnya, kes penularan tempatan membabitkan 29 warga Malaysia manakala 24 kes adalah warga asing.
“Kes indeks Kluster Laut ini iaitu kes ke-9,859 merupakan seorang tahanan di Pusat Tahanan Sementara (PTS) Tawau yang telah dihantar balik ke negara asal iaitu Zamboanga, Filipina pada 27 Ogos lepas.

“Bagaimanapun pada 5 September lalu, kes ini menyusup masuk ke Sabah dari Zamboanga melalui jalan tikus untuk melawat isterinya.
“Isterinya iaitu kes ke-9,860 pula dikesan positif Covid-19 pada 8 September semasa saringan rujukan dari Hospital Kunak ke Hospital Tawau bagi rawatan lanjut komplikasi pendarahan selepas bersalin,” katanya dalam satu kenyataan di sini hari ini.
Beliau berkata, wanita itu mula bergejala pada 6 September dan hasil aktiviti pengesanan kes secara aktif dan saringan kontak rapat, dua lagi kes positif Covid-19 telah dikesan membabitkan anak dan jiran kes indeks (kes ke-9,861 dan kes ke-9,862).
“Sehingga hari ini, sejumlah 49 telah disaring dalam kluster kesemuanya melibatkan warganegara Filipina,” katanya.
Noor Hisham berkata, pertambahan kes hari ini turut membabitkan Kluster Benteng LD di Sabah dengan 44 kes baharu menjadikan 381 kes positif dalam kluster tersebut.
Katanya, selain itu, lima kes baharu turut dikesan Kluster Sungai menjadikan jumlah kes positif dalam kluster tersebut sebanyak 55 kes.
Beliau menambah, lima kes import pula mendapat jangkitan dari Pakistan, India, Indonesia, Syria dan Filipina.- K! ONLINE


Tiga lelaki ditangkap baharu beli heroin
Oleh KOSMO!

12 September 2020, 6:16 pm
MOHAMAD NAUFAL MOHAMAD IDRIS
KLANG- Polis memberkas tiga lelaki dipercayai baharu sahaja mendapatkan bekalan dadah dalam Ops Tapis di tiga lokasi berasingan di Jalan Persiaran Sungai Keramat, Bandar Bukit Raja, di sini, semalam.
Ketiga-tiga suspek berusia 33 hingga 47 tahun itu ditangkap selang setengah jam bermula pukul 12 tengah hari.
Ketua Polis Daerah Klang Utara, Asisten Komisioner Nurulhuda Mohd Salleh berkata, hasil pemeriksaan mendapati mereka masing-masing membawa sepeket dadah dengan anggaran seberat dua gram disyaki heroin.
“Sepeket heroin itu dibeli mereka dengan anggaran RM100.
“Semakan mendapati ketiga-tiga suspek memiliki rekod jenayah lampau berkaitan dadah,” katanya dalam kenyataan di sini hari ini.

Jelas beliau, kesemua mereka kini direman selama empat hari sehingga Selasa depan dan kes disiasat mengikut Seksyen 39A (1) Akta Dadah Berbahaya 1952. -K! ONLINE


Hajiji mungkin KM jika menang PRN Sabah – Muhyiddin
Oleh KOSMO!

12 September 2020, 5:27 pm
Oleh IVAN AMIRUL
TUARAN – Perdana Menteri, Tan Sri Muhyiddin Yassin memberi bayangan Ketua Badan Pimpinan Parti Pribumi Bersatu Malaysia (Bersatu) Sabah, Datuk Hajiji Noor bakal dilantik sebagai Ketua Menteri sekiranya gabungan Perikatan Nasional (PN) bersama rakan sekutunya menang dalam Pilihan Raya Negeri (PRN).
Muhyiddin yang juga Pengerusi PN menyatakan bayangan itu ketika berucap sempena kunjungan beliau di Pejabat Bersatu Tuaran bagi memberikan semangat kepada calon Bersatu Dewan Undangan Negeri (DUN) Sulaman, Datuk Hajiji Noor sebelum mengemukakan pencalonan di Dewan Seri Sulaman hari ini.
“Kita harus bekerja untuk membantu calon kita. Manalah tahu rakan-rakan kita dalam PN, Barisan Nasional (BN) dan lain-lain pun bersetuju.
“Hajiji adalah calon terbaik untuk kita tawarkan sebagai individu yang memimpin negeri ini.
“Oleh itu, beliau harus diberikan sokongan untuk memenangi kerusi DUN Sulaman.

“Sekiranya Allah izinkan Hajiji memenangi PRN nanti, pastinya beliau bakal nanti dipilih menjadi wakil rakyat di sini,” katanya.
Dalam pada itu, menerusi ucapan sama, Muhyiddin turut mengumumkan kerjasama PN, BN dan Parti Bersatu Sabah (PBS) bakal dikenali sebagai Gabungan Rakyat Sabah apabila memenangi PRN Sabah pada 26 September nanti.
Sementara itu, mengulas mengenai bayangan Perdana Menteri mengenai pelantikkan Hajiji selaku Ketua Menteri, Hajiji berkata, perkara berkenaan akan dibincangkan apabila tiba waktunya.
“Tiada makluman khusus berkaitan perkara ini tetapi kita bersama parti rakan BN dan PBS akan selesaikan isu ini.
“Perkara utama yang penting ketika ini adalah meraih kemenangan dalam PRN Sabah,” katanya.
Mengulas mengenai Gabungan Rakyat Sabah yang baru diumumkan Perdana Menteri, Hajiji berkata, nama itu dipilih kerana dilihat suatu nama yang baik untuk ditawarkan kepada rakyat selepas Parti Warisan Sabah (Warisan). -K! ONLINE


Sindiket Rose Quartz tumpas, dadah RM1.58 juta dirampas
Oleh MOHD SHARKAWI LONDING

12 September 2020, 5:37 pm
JOHOR BAHRU – Kegiatan satu sindiket yang dikenali Rose Quartz yang aktif mengedar dadah sejak tiga bulan lalu terbongkar susulan operasi khas yang dijalankan polis dalam enam serbuan di sekitar bandar raya ini, Khamis lalu.
Ketua Polis Johor, Datuk Ayob Khan Mydin Pitchay berkata, operasi khas yang dijalankan Jabatan Siasatan Jenayah Narkotik Bukit Aman itu berhasil menahan enam lelaki tempatan berusia 39 hingga 57 tahun.
Menurutnya, polis turut merampas pelbagai jenis dadah termasuk 39.33 kilogram (kg) jenis syabu, ketamin (74.98 gram) serta serbuk ekstasi (20.92g) bernilai RM1.58 juta.
“Haail siasatan dan risikan selama dua bulan ke atas sindiket itu mendapati bekalan dadah itu diperolehi dari utara semenanjung kemudiannya membungkus di negara ini.
“Selain modus operandi yang dijalankan adalah dengan menggunakan laluan udara dan laut bagi menyeludup serta mengedar dari negeri ini ke Sarawak dan juga pasaran antarabangsa,” katanya.
Beliau berkata demikian pada sidang akhbar di Ibu Pejabat Polis Kontinjen (IPK) Johor di sini hari ini.

Ayob Khas berkata, hasil saringan awal air kencing mendapati dua daripada suspek positif dadah jenis methamphetamine dan ketamine, manakala semakan rekod mendapati tiga daripada yang ditahan mempunyai rekod lampau berkaitan jenayah serta dadah.
Katanya, polis turut merampas mesin yang digunakan untuk pembungkusan dadah serta beberapa peralatan lain termasuk sepucuk pistol angin.
“Polis turut menyita tujuh kenderaan bernilai RM982,800, dua jam tangan berjenama bernilai RM2,000, wang tunai RM172,051 dan 13,000 baht (RM1,726.07) dengan jumlah keseluruhan sitaan adalah RM 1.1 juta,”katanya.
Ayob Khan berkata, kesemua suspek direman selama enam hari bermula 11 hingga 16 September ini untuk siasatan lanjut mengikut Seksyen 39B Akta Dadah Berbahaya 1952, Seksyen 15(1)(a) Akta Dadah Berbahaya 1952 dan Seksyen 8(a) Akta Senjata 1960.
Dalam pada itu beliau memaklumkan, bermula 1 Januari hingga 10 September lalu, Jabatan Siasatan Jenayah Narkotik Johor (JSJN Johor) berjaya menahan seramai 13,856 individu atas pelbagai kesalahan dadah dan dalam tempoh yang sama berjaya membuat rampasan dadah sebanyak 2.146 tan.
“Keseluruhan dadah yang dirampas adalah bernilai RM25.43 juta dan turut disita adalah harta bernilai RM11.33 juta,”katanya.-K! ONLINE


Premis proses ayam tanpa lesen diarah ditutup
Oleh EDDY AQMAL MOHAMED HAMIDI

12 September 2020, 4:35 pm
KUALA LUMPUR – Sebuah premis yang dikesan menjalankan operasi pemprosesan ayam hidup ditutup serta merta selepas didapati beroperasi tanpa lesen dalam satu serbuan di Jalan Sungai Besi di sini awal pagi tadi.
Dewan Bandaraya Kuala Lumpur (DBKL) menerusi satu kenyataan berkata, operasi pemeriksaan dan penutupan premis berkenaan dilakukan dengan oleh 22 anggota dari Jabatan Kesihatan dan Alam Sekitar dan Jabatan Penguatkuasaan DBKL susulan aduan yang diterima daripada orang ramai.
“Serbuan pukul 2 pagi itu mendapati premis berkenaan telah menjalankan perniagaan memproses ayam hidup tanpa lesen yang dikeluarkan oleh DBKL malah turut menggajikan pekerja warga asing dari Bangladesh dan India.
“Susulan itu, sebanyak enam kompaun di atas pelbagai kesalahan telah dikeluarkan dan satu notis penutupan serta merta juga telah dikenakan kepada premis tersebut,” jelas kenyataan itu.
Tabah kenyataan itu, antara kesalahan yang dikesan dilakukan oleh premis terbabit adalah menjalankan perniagaan tanpa lesen, mengambil pekerja warga asing tanpa permit kerja yang sah bekerja di premis perniagaan dan air buangan disalurkan terus ke longkang awam.
“Pemeriksaan lanjut turut mendapati premis berkenaan membuat, menempatkan atau menumpahkan darah, air masin buangan cecair kotor atau lain-lain benda ke tempat awam, lantai serta dinding premis kotor dan berdaki hitam serta pengendali makanan gagal mendapatkan suntikan taifoid.

“Sehubungan itu, orang ramai yang mempunyai maklumat mengenai aktiviti perniagaan yang tidak mematuhi peraturan boleh menyalurkannya ke Pusat Panggilan Setempat DBKL di talian 1 800 88 3255 atau terus ke Pejabat Cawangan DBKL berhampiran,” ujar kenyataan itu. – K! ONLINE


Jutawan hartanah mahu lahirkan 10,000 usahawan
Oleh ZULKIFLI MANZOR

12 September 2020, 4:55 pm
SUNGAI BULOH – Ikon usahawan muda, Mohamad Azlan Abdullah @ Ali, 33, yang kisah hidupnya pernah dibukukan dengan tajuk ‘Rahsia Pengutip Sampah Jadi Jutawan’ berhasrat membimbing dan melahirkan seramai 10,000 usahawan mukmin dalam tempoh lima tahun.
Mohamad Azlan yang juga peneraju syarikat Azlan Al Amin Properties Sdn. Bhd. berkata, beliau akan mengadakan Seminar Usahawan Mukmin di seluruh negara bermula bulan depan bagi merealisasikan hasrat tersebut.
“Bermula Oktober 2020 saya akan bergerak ke seluruh negara untuk memperkenalkan Seminar Usahawan Mukmin. Kita mahu mendidik, membimbing dan berkongsi kemahiran, kepakaran serta mencungkil bakat usahawan mukmin.
“Mereka tidak akan dikongkong berniaga bersama saya sebaliknya akan memberi tunjuk ajar kepada mereka berdasarkan pengetahuan dan pengalaman saya dalam bidang ini,” katanya ketika ditemui Kosmo! di sini hari ini.
Mohamad Azlan yang pernah bekerja sebagai pengutip sampah sebelum berjaya dalam bidang perniagaan hartanah berkata, mereka yang mahu menyertai Seminar Usahawan Mukmin perlu menjadi ahli Koperasi Azlan Al Amin terlebih dahulu.
Menurut beliau, mereka kemudian layak menyertai seminar itu dengan bayaran serendah RM250, namun tiada kriteria ditetapkan kerana Seminar Usahawan Mukmin adalah terbuka kepada semua.

Terdahulu, beliau membawa 20 perintis Seminar Usahawan Mukmin terdiri daripada pelbagai latar belakang termasuk guru dan anggota pasukan keselamatan berusia antara 25 hingga 30 tahun menaiki helikopter.
“Saya membawa mereka menaiki helikopter hari ini sebagai pemacu semangat untuk menjadi orang berjaya dan cemerlang pada masa depan,” katanya. – K! ONLINE


Jual sayur RM1 laris di Kuala Selangor
Oleh MOHD YUNUS YAKKUB

12 September 2020, 4:10 pm
KUALA SELANGOR – Kira-kira 152 kilogram sayuran berjaya dijual dalam tempoh kurang empat jam dengan harga serendah RM1 dalam jualan merdeka di Taman Pengeluaran Makan Kekal, Bestari Jaya di sini hari ini.
In termasuk peria katak, kacang panjang, sawi, kangkung, cili, rebung, serai dan daun kesum hasil ladang daripada peserta taman tersebut yang dijual pada harga RM1.
Turut dijual adalah ubi kayu, nangka, cempedak dan ikan air tawar seperti tilapia, patin dan baung yang bermula pukul 8 pagi hingga 12 tengah hari.
Seorang peserta yang ditemui Kosmo!, Ibrahim Massan, 58, berkata, jualan tersebut secara langsung dapat memperkenalkan Taman Pengeluaran Makanan Kekal kepada penduduk di sekitar daerah ini khususnya.
Katanya, ramai pelanggan beranggapan taman berunsur pertanian tidak lagi wujud atau beroperasi.
“Jualan ini serampang dua mata dalam membantu masyarakat mendapat hasil terus dari kebun dan mempromosikan taman ini secara langsung.

“Tambahan, kita langsung tidak menyangka mendapat sambutan memberansangkan,” katanya.
Seorang lagi peserta, Mohd. Ariff Iskandar Mohd. Fadzil, 37, memberitahu berjaya menjual hampir 100 kilogram ikan air tawar dengan harga serendah RM5 sekilogram bagi ikan keli dan talapia, ikan patin (RM7) dan baung (RM20).
“Kami juga tidak dapat memenuhi permintaan dalam talian menerusi aplikasi WhatApps yang menyatakan harga dijual itu sangat murah.
“Maklum balas daripada pelanggan mahu agar jualan tersebut diadakan seminggu sekali atau dua kali sebulan,” katanya.
Dalam pada itu, seorang pelanggan, Zaleha Abdullah, 75, menegaskan harga jualan tersebut adalah separuh daripada harga yang dijual di pasar.
“Siapa sahaja tidak tertarik lihat sayur dan ikan yang segar dengan harga terus dari kebun.
“Ini sememangnya membantu perbelanjaan harian saya pada hari ini,” katanya. -K! ONLINE


Tempoh operasi perniagaan di KL kekal 12 malam
Oleh EDDY AQMAL MOHAMED HAMIDI

12 September 2020, 3:53 pm
KUALA LUMPUR – Tempoh operasi premis perniagaan di sekitar Kuala Lumpur (KL) sepanjang tempoh Perintah Kawalan Pergerakan Pemulihan (PKPP) berkuatkuasa akan dikekalkan sehingga pukul 12 tengah malam.
Dewan Bandaraya Kuala Lumpur (DBKL) menerusi satu kenyataan berkata, penetapan itu diputuskan dalam mesyuarat Pengurusan Krisis Wilayah Persekutuan Kuala Lumpur yang bersidang semalam bagi memudahkan tugas pemantauan dilakukan.
“Sepanjang tempoh PKPP, DBKL bersama agensi-agensi lain telah menjalankan pemantauan dan pemeriksaan terhadap pematuhan prosedur operasi standard (SOP) PKPP ke atas 7,200 premis perniagaan di sekitar Kuala Lumpur.
“Hasil pemantauan yang dilaksanakan pada setiap hari mendapati tahap pematuhan SOP PKPP masih perlu ditingkatkan,” katanya.
Jelas kenyataan itu, DBKL memohon kerjasama pemilik, pengendali premis perniagaan dan orang ramai supaya sentiasa mematuhi SOP yang ditetapkan oleh pihak kerajaan serta kekal mengamalkan kawalan kendiri.
“Pakai pelitup separuh muka, jaga kebersihan dan mengamalkan penjarakan fizikal apabila berada di tempat awam,” ujar kenyataan itu.

Terdahulu, Menteri Kanan (Keselamatan), Datuk Seri Ismail Sabri Yaakob mengumumkan bahawa operasi kedai makan dan kedai serbaneka kini dilanjutkan sehingga jam 2 pagi.
Beliau berkata, perkara itu diputuskan dalam Mesyuarat Majlis Keselamatan Negara (MKN) selepas menerima banyak aduan pemilik premis yang mendakwa pendapatan mereka terjejas berikutan waktu operasi terhad. -K! ONLINE


Gabungan Rakyat Sabah, parti gabungan baharu – Muhyiddin
Oleh KOSMO!

12 September 2020, 5:09 pm
Oleh IVAN AMIRUL
TUARAN – Perdana Menteri, Tan Sri Muhyiddin Yassin mengumumkan gabungan parti disertai Barisan Nasional (BN), Perikatan Nasional (PN) dan Parti Bersatu Sabah (PBS) di negeri ini bakal dikenali sebagai Gabungan Rakyat Sabah.
Beliau berkata, nama gabungan baharu berkenaan akan digunakan secara rasmi sekiranya berjaya membentuk kerajaan negeri baharu selepas  pengundian pada 26 September depan.
“Gabungan ini bakal bekerja sebagai satu pasukan bagi membentuk satu kerajaan negeri baharu dan akan sama-sama berjuang memajukan negeri.
“Semalam kita duduk bersama parti yang sudah sepakat berjuang untuk rakyat Sabah.
“Oleh itu, saya nak umumkan keputusan dicapai dengan menamakan gabungan parti yang akan bersama perjuangan Pusat iaitu Gabungan Rakyat Sabah.

“Kita mahu semua bersatu hati untuk bekerjasama dalam membentuk kerajaan selepas PRN Sabah selesai,” katanya. – K! ONLINE


Shafie dicabar anak buah sendiri
Oleh KOSMO!

12 September 2020, 5:01 pm
Oleh IVAN AMIRUL
SEMPORNA – Ketua Menteri Sabah, Datuk Seri Mohd Shafie Apdal yang juga calon Parti Warisan Sabah (Warisan) bakal bertemu empat calon lain dalam mempertahankan Dewan Undangan Negeri (DUN) Senallang pada Pilihan Raya Negeri (PRN) Sabah.
Ia termasuklah anak buah Shafie sendiri iaitu Norazman Utoh Nain, calon bagi parti Perikatan Nasional (PN).
Situasi sama juga pernah berlaku apabila Mohd Shafie berebut kerusi DUN sama dengan sepupunya, Datuk Seri Nasir Tun Sakaran dari Barisan Nasional (BN) pada Pilihan Raya Umum Ke-14 (PRU14) lalu.
Calon lain yang turut sama bersaing bersama Presiden Warisan itu ialah calon Parti Perpaduan Rakyat Sabah, D Pg Ahmad Datu Ali Alam, Mohammad Ramzan Abdul Wahab (USNO) dan Madjalis Lais (Parti Cinta Sabah).
Senarai penuh calon yang bertanding diumumkan Pegawai Pengurus Pilihan Raya DUN Senallang, Benedict Asmat sekitar pukul 11.10 pagi tadi selepas proses penamaan calon di Dewan Masyarakat Semporna selesai.

Mohd Shafie sebelum itu menyerahkan kertas pencalonannya pada jam 9.18 pagi.
Sementara itu, Timbalan Ketua Menteri, Datuk Dr Jaujan Sambakong, yang juga Naib Presiden Parti Warisan berdepan saingan tiga penjuru bagi DUN Sulabayan dengan calon USNO, Alahuddin Mohd Sarah dan Abdul Manan Indanan dari Barisan Nasional (BN). -K! ONLINE


Bekalan elektrik premis judi dipotong
Oleh MUHAMAD TARMIZE MOHD NOR

12 September 2020, 3:08 pm
IPOH – Polis Perak berjaya membanteras kegiatan judi yang berselindung di sebalik kedai menjual telefon bimbit serta kedai runcit apabila memotong bekalan elektrik di enam premis melalui Op Dadu Bersepadu di tiga daerah semalam.
Ketua Jabatan Siasatan Jenayah Perak, Senior Asisten Komisioner Anuar Othman berkata, kesemua enam premis tersebut berjaya dibongkar polis hasil risikan yang dijalankan Bahagian Siasatan Jenayah, Maksiat, Judi dan Kongsi Gelap (D7) Ibu Pejabat Polis Kontinjen (IPK) Perak, Ibu Pejabat Polis Daerah (IPD) Manjung dan IPD Taiping dengan kerjasama Tenaga Nasional Berhad (TNB).
“Pemotongan bekalan elektrik tersebut dibuat berikutan kedegilan pemilik dan penjaga premis yang masih meneruskan kegiatan perjudian walaupun pernah diserbu sebelum ini.
“Siasatan mendapati kesemuanya pernah diserbu beberap kali sebelum ini dan tindakan pemotongan bekalan elektrik dibuat bagi mengelakkan aktiviti tersebut tidak aktif kembali,” katanya ketika dihubungi.
Tambah Anuar, tindakan pemotongan bekalan elektrik yang bermula pada pukul 10 pagi itu tersebut dibuat mengikut Seksyen 21A Akta Rumah Judi Terbuka 1953.
Sebelum ini Ketua Polis Perak, Datuk Razarudin Husain menegaskan untuk membuat pemotongan bekalan elektrik ke atas 30 premis yang dikenal pasti menjalankan aktiviti perjudian agar Perak bebas daripada sebarang aktiviti perjudian terutamanya atas talian. -K! ONLINE


Keperluan didik pelajar etika urus niaga digital
Oleh KOSMO!

12 September 2020, 3:57 pm
Oleh NORADILA MAHAMAD
KUALA TERENGGANU – Persatuan pengguna di sekolah diseru memainkan peranan mendidik pelajar tentang urus niaga dalam talian yang kian popular pada masa ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, penggunaan platform digital untuk membeli barangan dan mendapatkan perkhidmatan kini sudah semakin digunakan secara meluas dalam kalangan masyarakat termasuk remaja.
“Zaman sekarang remaja bawah 15 tahun pun sudah terdedah dengan dunia digital yang tanpa sempadan.
“Mereka perlu didedahkan dengan pendidikan berurus niaga secara maya termasuk di plaform digital supaya tidak menjadi mangsa penipuan, penggodaman dan buli siber,” katanya ketika ditemui Kosmo! di sini hari ini.
Terdahulu beliau menghadiri program Kacau Bubur Asyura anjuran Surau Soufi Ad-Din Kampung Banggol, Manir.

Rosol berkata, kerajaan memerlukan kerjasama pelbagai pihak termasuk persatuan pengguna di sekolah untuk mendidik pelajar menjadi generasi pengguna digital yang bijak dan berhemah. – K! ONLINE


19 individu berhibur di pusat hiburan haram dikompaun RM1,000
Oleh KOSMO!

12 September 2020, 4:29 pm
Oleh NIK NUR IZZATI HAZWANI NIK ADNAN
KEMAMAN – Seramai 19 individu termasuk seorang warga asing ditahan ketika sedang asyik berhibur di sebuah pusat hiburan tidak berlesen di Chukai di sini hari ini.
Serbuan pada pukul 12.30 tengah malam itu menahan 12 lelaki dan tujuh wanita yang berusia dalam lingkungan 23 hingga 60 tahun.
Ketua Polis Daerah Kemaman, Superintendan Hanyan Ramlan berkata, kesemua individu berkenaan telah dikompaun RM1,000 setiap seorang atas kesalahan gagal mematuhi prosedur standard operasi (SOP) dalam tempoh Perintah Kawalan Pergerakan Pemulihan (PKPP).
“Mereka sedang leka berhibur tergamam apabila diserbu sepasukan polis telah bertindak menghentikan muzik.
“Sewaktu ditahan, kesemua individu berkenaan didapati mengabaikan SOP normal baharu terutama penjarakan fizikal,” katanya kepada Kosmo! di sini hari ini.

Hanyan berkata, siasatan awal mendapati pusat hiburan berkenaan beroperasi tanpa lesen dan ia berselindung di sebalik perniagaan premis makanan.
Beliau berkata, pemilik premis berkenaan juga gagal mengemukakan lesen perniagaan yang sah kepada pihak polis. – K! ONLINE


Lima jam jalan terhalang akibat kemalangan tujuh kenderaan
Oleh KOSMO!

12 September 2020, 3:49 pm
Oleh ZAKI SALLEH
IPOH – Kenderaan yang melalui Jalan Lahat ke Station 18 dekat sini terpaksa menggunakan laluan lain apabila jalan itu ditutup kira-kira lima jam ekoran kemalangan membabitkan tujuh kenderaan di atas jambatan berhampiran Balai Bomba dan Penyelamat (BBP) Pasir Puteh pagi tadi.
Kemalangan berlaku apabila lori 10 tan dari arah Lahat yang membawa muatan batu mengalami masalah brek semasa menuruni jambatan tersebut sebelum melanggar enam kenderaan lain.
Kenderaan yang terlibat ialah sebuah lori lima tan, sebuah kenderaan pelbagai guna jenis Toyota Alphard, Toyota Vios (dua) serta masing-masing sebuah Proton Wira dan Perodua Axia.
Ketua Operasi BBP Pasir Puteh, Azmil Kamaludin berkata, pihaknya menerima panggilan kecemasan pada pukul 9.33 pagi sebelum menghantar sepasukan anggota bersama dua jentera ke tempat kejadian.
Menurut beliau, kejadian turut mengakibatkan lori treler itu merintangi laluan dan berlaku tumpahan minyak diesel menyebabkan jalan berkenaan terpaksa ditutup namun tiada mangsa yang mengalami kecederaan serius.

“Tujuh orang mangsa hanya cedera ringan terdiri daripada dua lelaki menaiki lori lima tan serta tiga wanita dan dua lelaki menaiki Toyota Vios.
“Kesemua mangsa yang cedera ringan kemudian diserahkan kepada petugas perubatan untuk tindakan selanjutnya,” ujarnya dalam satu kenyataan di sini hari ini.
Susulan kemalangan itu, anggota bomba telah membersihkan kawasan jalan yang ditumpahi minyak diesel menggunakan habuk kayu.
Operasi tamat sepenuhnya pada pukul 1.22 petang. – K! ONLINE


Visi Nurshuhada lahir usahawan kewangan digital
Oleh SAIRUL ZAMRI MISRANI

12 September 2020, 12:26 pm
DI sebalik wajah manis dan ayu yang dianugerahkan Ilahi, tersembunyi sifat tegas dan kepimpinan dalam dirinya.
Justeru, tidak hairanlah ibu muda kelahiran Kuala Kangsar, Perak itu mampu menggalas tugas besar sebagai Ketua Pegawai Eksekutif dalam bidang berasaskan teknologi kewangan digital yang jarang-jarang diceburi wanita.
Bagi pemilik nama lengkap Nurshuhada Zainal, dia memilih kerjaya sebagai usahawan kerana mahukan fleksibiliti masa menguruskan keluarga terutama dua anaknya yang kini menginjak usia 10 dan tujuh tahun.
Meskipun wanita itu berpengalaman lebih 10 tahun makan gaji di syarikat dan konglomerat besar dalam jabatan sumber manusia, kehadiran dua cahaya matanya itu juga membulatkan tekadnya supaya tidak terikat dengan waktu pejabat semata-mata.
Lebih penting baginya ketika itu, bidang yang dipilih haruslah mempunyai banyak masa bersama keluarga dan boleh bekerja secara online dari rumah.
“Saya percaya bahawa bidang perniagaan adalah sembilan daripada 10 punca rezeki dan dapat mencapai cita-cita saya mendapatkan kebebasan kewangan pada usia muda.

“Pada masa sama, saya juga turut memasang impian untuk bersara awal dan tidak perlu menunggu sehingga umur 55 atau 60 tahun.
“Maka menjadi usahawan dan bekerja keras sementara usia masih muda untuk membina empayar sendiri adalah langkah terbaik sebagai wanita zaman moden masa kini,” katanya kepada Aura ketika membuka bicara baru-baru ini.
Mengetuai syarikat bumiputera yang menjadi antara perintis teknologi kewangan, DDK Blockchain, Nurshuhada antara tulang belakang yang menyumbang kepada kejayaan teknologi kewangan digital di negara ini.
Mengulas lanjut, wanita yang memiliki diploma pengajian perniagaan ini kemudian menyambung pengajian dalam Ijazah Sains Politik di Universiti Islam Antarabangsa Malaysia sebelum memulakan kerjaya sebagai pegawai sumber manusia dan penasihat kewangan.
Berbekalkan pengalaman dan latar belakang perniagaan dan kewangan, Nurshuhada memberanikan dan mencabar diri menerajui syarikatnya sendiri dalam bidang teknologi kewangan digital.
Bagaimanapun, kejayaan yang dimiliki tidak semudah yang dilihat dengan mata kasar kerana pelbagai cabaran terpaksa diharungi dalam bidang yang diceburinya itu lebih-lebih lagi ia merupakan satu perkara baharu baik di dalam dan luar negara.
Katanya, memberi pendidikan kepada masyarakat adalah cabaran utama khususnya bagi mendedahkan kepada orang ramai akan kepentingan teknologi sekali gus menjadi pelengkap kepada kehidupan seharian yang membabitkan penggunaan kewangan.
“Selain itu, sebagai penggerak utama dalam industri baharu ini juga bukan mudah kerana untuk memahami sesuatu, saya juga perlu sentiasa tingkatkan ilmu berkenaan teknologi ini dan ekosistemnya secara holistik.
“Sebab itu saya sentiasa membaca buku, artikel dan bahan bacaan untuk memastikan ilmu yang saya ada sesuai dan boleh diaplikasikan di dalam syarikat untuk sentiasa maju,” ujarnya.
Tambahnya bukan setakat itu sahaja, tiada pemaju berpengalaman di Malaysia juga merupakan antara cabaran terbesar buat Nurshuhada dan pasukannya selain terpaksa menggunakan khidmat kepakaran dari negara Eropah.
Jelasnya, pada peringkat awal menceburi bidang tersebut, ramai yang memperkecilkan kebolehannya dalam menjadi tunggak syarikat yang kini telah melebarkan sayap perniagaan kepada lebih 10 negara.
“Mereka merasakan wanita seperti saya tidak layak ke depan sebagai usahawan bumiputera berjaya.
“Tetapi, saya buktikan kemampuan dengan memberikan 100 peratus komitmen kepada projek yang saya kendalikan,” tuturnya yang bersyukur dan amat berterima kasih kerana mempunyai keluarga dan suami yang memahami kerjayanya.

NURSHUDA bersama kakitangan dan rakan sekerjanya.
Ditebak mengenai kejayaannya melahirkan ramai usahawan baharu dalam kalangan bumiputera khususnya golongan wanita, Nurshuhada memberitahu perkara tersebut merupakan salah satu visi serta matlamatnya sebelum menceburkan diri dalam keusahawanan.
“Alhamdulillah. Berkat kesabaran dan sedikit ilmu yang ada, saya berjaya melahirkan lebih 30,000 usahawan baharu yang mengguna pakai teknologi kewangan digital yang kami reka lebih-lebih lagi dalam kalangan wanita,” katanya.
Menyentuh perihal hubungan dengan kakitangan, Nurshuhada mengakui sentiasa mengamalkan komunikasi secara terbuka dan lebih menggemari cara berterus terang serta telus dalam setiap urusan kerja harian.
“Saya memberi ruang kepada semua pekerja untuk memberi idea, cadangan dan ruang membangun untuk kebaikan mereka dan tidak menyekat potensi mana-mana pekerja.
“Jika ada yang boleh digilap, saya akan beri panduan dan latihan untuk memastikan saya menjadi mentor yang baik kepada mereka,” ujarnya yang menyatakan syarikat bakal berkolaborasi dengan rakan niaga dari Eropah untuk melancarkan DDK Blockchain Core 2.1 kelak. – K! ONLINE


84 ingkar PKPP
Oleh KOSMO!

12 September 2020, 2:45 pm
Oleh MOHD. HUSNI MOHD. NOOR
PUTRAJAYA – Seramai 84 individu ditahan atas kesalahan ingkar arahan Perintah Kawalan Pergerakan Pemulihan (PKPP) oleh Polis Diraja Malaysia (PDRM) semalam dengan 76 individu dikompaun dan lapan lagi direman.
Menteri Kanan (Keselamatan), Datuk Seri Ismail Sabri Yaakob berkata, antara kesalahan ingkar arahan PKPP termasuk gagal menyediakan peralatan keluar masuk (28), tidak memakai pelitup muka (22), aktiviti dengan membabitkan kehadiran orang ramai yang menyukarkan penjarakan fizikal (14) dan aktiviti di dalam kelab malam (20).
Beliau berkata, seramai 108 pendatang tanpa izin ditangkap dan seorang penyeludup ditahan menerusi Operasi Benteng yang dijalankan semalam.
“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” katanya dalam satu kenyataan akhbar di sini hari ini.
Selain itu, Ismail Sabri berkata, pemantauan pematuhan prosedur operasi standard (SOP) Solat Jumaat turut dijalankan di 1,787 masjid yang membabitkan 418,009 jemaah di seluruh negara dan kesemua masjid dan jemaah didapati mematuhi SOP ditetapkan.

Berhubung kuarantin wajib, Ismail Sabri memaklumkan, seramai 27,101 individu telah pulang ke tanah air melalui pintu masuk sempadan antarabangsa sejak 24 Julai hingga semalam.
“Daripada jumlah itu, seramai 10,097 individu sedang menjalani proses kuarantin wajib manakala 69 individu dihantar ke hospital untuk rawatan. Selain itu, seramai 16,935 individu telah didiscaj dan dibenarkan pulang,” katanya. – K! ONLINE


Safawi dedikasi Anugerah Gol Terbaik Sedekad AFC untuk peminat
Oleh MOHD AZLI ADLAN

12 September 2020, 12:26 pm
KUALA NERUS – Penyerang Johor Darul Ta’zim (JDT), Muhammad Safawi Rasid mendedikasi Anugerah Gol Terbaik Sedekad Konfederasi Bola Sepak Asia (AFC) yang dimenanginya semalam kepada peminatnya di seluruh negara khususnya Johor.
Beliau berkata, pemilihan gol yang dijaringkan ketika menentang kelab China, Shandong Luneng pada aksi Liga Juara-Juara Asia (ACL) musim lalu itu telah merangsang motivasinya untuk meningkatkan lagi mutu permainan.
“Terima kasih kepada semua rakyat Malaysia yang bantu saya menang (Anugerah Gol Terbaik Sedekad AFC). Saya hargai sangat kerana bukan senang hendak mendapat anugerah gol terbaik.
“Ia memberi semangat baru kepada saya. Begitupun saya masih anggap bukan pemain yang bagus dan perlu bekerja keras berlatih untuk mencapainya,” katanya ketika ditemui selepas aksi Liga Super JDT menentang Terengganu FC I di Stadium Sultan Mizan Zainal Abidin, Kuala Terengganu malam tadi.
Terdahulu, laman web rasmi AFC kelmarin mengumumkan Muhammad Safawi, 23, memenangi Anugerah Gol Terbaik Sedekad AFC setelah menerima undian tertinggi iaitu 34 peratus daripada peminat bola sepak dari seluruh Asia.
Undian bagi meraikan jaringan terbaik dalam saingan ACL sejak 10 tahun lalu tersebut telah dibuka untuk peminat bola sepak Asia sejak tiga minggu lalu di laman web rasmi AFC berkenaan.

Sebelum ini jaringan sama menerusi sepakan lencong yang dilakukan Muhammad Safawi ketika menewaskan penjaga gol Shandong Luneng, Wu Xinghan pada aksi itu turut diundi sebagai gol lencongan terbaik ACL 2019 pada Mei lalu. – K! ONLINE


Pemilik anjing tiada lesen pelihara
Oleh KOSMO!

12 September 2020, 2:56 pm
Oleh RIZANIZAM ABDUL HAMID
MELAKA – Pemilik anjing yang mengigit tangan kanan bayi perempuan berusia tujuh hari sehingga putus di Bachang di sini disahkan tidak memiliki lesen memelihara anjing.
Datuk Bandar Majlis Bandaraya Melaka Bersejarah (MBMB), Datuk Zainal Abu berkata, pemilik lelaki berusia 41 tahun itu juga didapati melakukan kesalahan kerana memelihara anjing daripada baka yang tidak boleh dilesenkan.
Menurutnya, susulan laporan diterima berkaitan kejadian Selasa lalu, sepasukan anggota MBMB bersama pihak polis dan Jabatan Perkhidmatan Veterinar negeri telah pergi ke lokasi kejadian di Taman Widuri, Bachang.
“Ketika kami tiba, keadaan agak emosi dan berdasarkan semakan, pemilik haiwan tidak mempunyai rekod pemilikan lesen anjing baka Jerman yang jarang dipelihara itu.
“Anjing jantan itu telah di bawa ke pejabat Jabatan Perkhidmatan Veterinar untuk tindakan pengesahan kuarantin selama dua minggu bagi memastikan tiada gejala Rabies,” katanya ketika dihubungi Kosmo! di sini hari ini.

Zainal menambah, MBMB akan mengenakan tindakan di bawah Undang-undang Kecil (UUK) Pelesenan Anjing yang mana sabit kesalahan boleh dikenakan denda tidak melebihi RM2, 000 atau penjara tidak melebihi satu tahun atau kedua-duanya. -K! ONLINE


Buku Rukunegara: Selayang Pandang bantu semai semangat kekitaan
Oleh LUQMAN RIDHWAN MOHAMED NOR

12 September 2020, 1:15 pm
KUALA LUMPUR – Sempena ulang tahun ke-50 Rukun Negara, sebuah pertubuhan kebudayaan, Pusaka dan Allianz Malaysia Berhad (Allianz Malaysia) hari ini melancarkan buku Rukunegara: Selayang Pandang.
Penulis buku tersebut, Eddin Khoo berkata, buku tersebut diharapkan dapat membantu masyarakat untuk menghayati erti sebenar Rukun Negara yang diisytiharkan pada 31 Ogos 1970.
“Pelancaran buku ini juga merupakan satu usaha untuk kita berkongsi sejarah di sebalik pengenalan Rukun Negara,” katanya pada majlis pelancaran buku tersebut di sini hari ini.
Buku berharga RM30 tersebut boleh dipesan secara online di [email protected] bermula Isnin depan manakala ia akan dijual di pasaran pada hujung bulan ini. – K! ONLINE


KKM, MKN tentukan keputusan tutup sekolah
Oleh KOSMO!

12 September 2020, 1:20 pm
Oleh ZAKI SALLEH
IPOH – Sebarang keputusan untuk menutup sekolah sekiranya berlaku penularan kes wabak Koronavirus (Covid-19) akan dilaksanakan selepas mendapat nasihat profesional Kementerian Kesihatan (KKM) dan Majlis Keselamatan Negara (MKN) dengan melihat berdasarkan kes dan keperluan.
Timbalan Menteri Pendidikan, Senator Datuk Dr. Mah Hang Soon berkata, justeru pihak kementeriannya sentiasa bekerjasama rapat dengan KKM dan MKN bagi memastikan keselamatan para pelajar serta guru-guru di seluruh negara menjadi keutamaan.
Menurut beliau, ketika ini semua sekolah juga mengamalkan prosedur operasi standard (SOP) yang lengkap sepertimana ditentukan oleh pihak KKM sebagai langkah memutuskan rantaian Covid-19.
“Sebarang keputusan membabitkan penutupan sekolah berkaitan Covid-19 adalan di bawah bidang kuasa KKM dan MKN, hanya apabila kedua-dua pihak berkenaan membuat ketetapan.
“Kita sememangnya sentiasa mengambil berat soal keselamatan pelajar dan warga pendidik,” ujarnya ketika ditemui selepas merasmikan bangunan Reverend William Edward Horley dan Ms Grace Towers di Sekolah Kebangsaan Perempuan Methodist di sini hari ini.

Beliau berkata demikian ketika ditanya pemberita kemungkinan kementeriannya bercadang untuk menutup sekolah di negeri Kedah ekoran pelaksanaan Perintah Kawalan Pergerakan Diperketatkan Secara Pentadbiran (Temco) di daerah Kota Setar.
Pelaksanaan Temco yang berkuat kuasa sehingga 25 September ini melibatkan kira-kira 336,787 penduduk susulan Kluster Sungai dan Kluster Telaga. – K! ONLINE


Padah berhibur langgar PKPP
Oleh EDDY AQMAL MOHAMED HAMIDI

12 September 2020, 11:51 am
KUALA LUMPUR – Keasyikan 183 pengunjung sebuah pusat hiburan di Jalan Bukit Bintang di sini berhibur tanpa mempedulikan Perintah Kawalan Pergerakan Pemulihan (PKPP) mengundang padah apabila premis tersebut diserbu polis lewat malam tadi.
Timbalan Ketua Jabatan Siasatan Jenayah (Risikan/Operasi) Kuala Lumpur, Asisten Komisioner Rohan Shah Ahmad berkata, kesemua pengunjung itu ditahan menerusi serbuan Ops Noda oleh Jabatan Siasatan Jenayah (JSJ) Ibu Pejabat Polis Kontinjen (IPK) Kuala Lumpur pada pukul 12.50 tengah malam tadi.
“Ketika serbuan dilakukan, kami dapati premis hiburan terbabit beroperasi melebihi pukul 12 tengah malam dengan memainkan muzik kuat selain pengunjung yang berkumpul dalam keadaan sesak serta tidak menghiraukan penjarakan fizikal.
“Keadaan kemudiannya berjaya dikawal dan kesemua 183 pengunjung warga tempatan serta asing berusia dalam lingkungan 20 hingga 40-an telah ditahan untuk tindakan lanjut,” katanya ketika ditemui di lokasi serbuan.
Menurut Rohan Shah, turut ditahan adalah 12 pekerja premis berkenaan termasuk enam pekerja warga asing yang dipercayai bekerja tanpa permit kerja sah dan turut merampas pelbagai peralatan seperti pembesar suara, telefon bimbit serta wang tunai berjumlah RM2,000.
“Semakan mendapati premis ini beroperasi dengan menggunakan lesen restoran namun menjadikan premis sebagai pusat hiburan.

“Kesemua inidividu yang ditahan telah dibawa ke Ibu Pejabat Polis Daerah (IPD) Dang Wangi untuk tindakan lanjut selain kompaun,” ujar beliau.
Rohan Shah menegaskan, kes disiasat mengikut Peraturan 39(b) Peraturan Imigresen 1993, Peraturan 11(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Berjangkit) 2020 dan Seksyen 4(1) Akta Hiburan 1952. -K!ONLINE


Garis panduan solat jemaah ambil kira ijtihad ulama
Oleh KOSMO!

12 September 2020, 12:04 pm
Oleh ASLIZA MUSA
IPOH – Garis panduan berkaitan pelaksanaan ibadah solat berjemaah dalam tempoh penularan wabak Covid-19 diputuskan setelah mengambil kira ijtihad atau pandangan para ulama.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, amalan norma baharu itu juga telah dijelaskan dalam buku ‘Soal Jawab Fiqh Covid-19’ yang diterbitkan Jun lalu.
“Contohnya dalam isu sembahyang, apabila kita sembahyang kita ada penjarakan. Sebenarnya, ini (tatacara) telah dibahaskan oleh para ulama. Ada perkara-perkara yang kita nampak macam bercanggah tetapi semuanya adalah ijtihad mereka.
“Kita juga ada buku Fiqh Covid-19 yang menjelaskan beberapa isu baharu berkenaan agama yang diambil daripada Muzakarah Majlis Fatwa Kebangsaan dan negeri serta antarabangsa,” katanya selepas merasmikan Nadwah Penyelarasan Sekretariat pertubuhan bukan kerajaan (NGO) Dakwah Islam Perak di Hotel [email protected] di sini hari ini.
Beliau berkata demikian ketika diminta mengulas video tular di media sosial yang memaparkan seorang pendakwah terkenal mempersoalkan amalan norma baharu di negara ini.

Dalam video berdurasi dua minit itu, pendakwah tersebut mendakwa amalan norma baharu ketika penularan pandemik Covid-19 melibatkan tatacara perlaksanaan ibadat sehingga bercanggah dengan Islam harus dilihat semula.
Mengulas lanjut Zulkifli berkata, segala keputusan yang diambil kerajaan dalam memutuskan sesuatu perkara itu setelah melihat kepada keperluan semasa.
“Kerajaan juga pasti melihat pelbagai sudut (dalam menetapkan norma baharu) berpandukan kaedah-kaedah fiqh yang menyebut bahawa tindak-tanduk imam (pemerintah) terhadap rakyatnya hendaklah didasarkan kepada maslahah (keperluan umum semasa),” ujar beliau.


Pemilik bengkel cat kereta mati dibunuh
Oleh KOSMO!

12 September 2020, 2:42 pm
Oleh OTHMAN YAHAYA
SUNGAI PETANI – Seorang pemilik bengkel cat kereta maut selepas diserang dengan senjata tajam di premis miliknya di Jalan Anggerik, Zon Anggerik di Amanjaya di sini tengah malam tadi.
Mangsa berusia 33 tahun ditemui dengan kesan kecederaan parah pada kepala, dada dan tangan oleh dua pekerja bengkel besi yang berada di premis bersebelahan.
Lelaki terbabit dikatakan cuba menyelamatkan diri dengan lari ke bengkel besi tersebut selepas diserang tetapi dia rebah dan meninggal dunia di bahagian belakang premis berkenaan.
Ketua Polis Daerah Kuala Muda, Asisten Komisioner Adzli Abu Shah berkata, kejadian kira-kira pukul 12.40 tengah malam itu dipercayai berlaku ketika mangsa masih bekerja bersama seorang pekerjanya.
“Mangsa dipercayai diserang di dalam premisnya sebelum cuba melarikan diri tetapi rebah dan maut di bahagian belakang bengkel besi terletak bersebelahan.

“Kejadian disedari dua pekerja bengkel besi yang sedang tidur di dalam premis itu sebelum mereka bertindak menghubungi majikan dan polis,” katanya di sini hari ini.
Kata beliau, siasatan awal mendapati mangsa diserang lebih daripada dua suspek berdasarkan kesan kecederaan yang dialaminya.
“Semakan mendapati mangsa mempunyai tiga rekod jenayah lampau dan serangan dipercayai bermotifkan dendam,” katanya.-K! ONLINE


Budak jatuh di sungai dikhuatiri lemas
Oleh KOSMO!

12 September 2020, 12:56 pm
Oleh ALICIA JOHNY KUEH
KANOWIT – Seorang budak lelaki dikhuatiri lemas selepas terjatuh ke dalam sungai berdekatan Kampung Nanga Kabah, di sini hari ini.
Menurut Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sarawak, mereka telah menerima panggilan dari MERS 999 berkaitan perihal tersebut sekitar pukul 9.11 pagi tadi.
“Mangsa yang dikenali sebagai Dublin Clint dipercayai telah jatuh ke dalam sungai berkenaan.
“Laporan awal mendapati penduduk kampung hanya menemui bot mangsa hanyut di sungai tersebut,” katanya dalam satu kenyataan di sini hari ini.
Katanya, berikutan itu, pihak bomba telah menghantar satu pasukan yang diketuai oleh Pegawai Bomba Kanan II, Labang Bunsu ke lokasi kejadian.  -K! ONLINE


Malaysia pertimbang sertai Piala Thomas, Uber di Denmark
Oleh NOR IDAYU BOSRO

12 September 2020, 10:11 am
MALAYSIA masih meneliti penyertaan atlet badminton negara pada saingan Piala Thomas dan Uber yang akan berlangsung di Aarhus, Denmark Oktober depan di sebalik kebimbangan penularan pandemik Covid-19.
Menteri Belia dan Sukan, Datuk Seri Reezal Merican Naina Merican berkata, Persatuan Badminton Malaysia (BAM) selaku badan induk akan sentiasa berhubung dengan kementerian dan Majlis Keselamatan Negara (MKN) mengenai perkembangan mutakhir.
“Ada satu atau dua negara mungkin akan buat keputusan (mengenai penyertaan) esok antaranya Indonesia.
“Saya difahamkan jika ada satu atau dua negara daripada top 4 (empat teratas) yang menarik diri, maka mungkin (kejohanan) akan ditangguhkan,” katanya selepas Majlis Penyerahan Felo Korporat 2020 di Putrajaya semalam.
Reezal Merican berkata demikian ketika ditanya mengenai pendirian Malaysia terhadap penyertaan pada saingan Piala Thomas dan Uber selepas beberapa negara mengambil keputusan menarik diri daripada kejohanan tersebut berikutan kebimbangan penularan Covid-19.
Reezal Merican berkata, BAM telah bertemu dengan Persekutuan Badminton Dunia (BWF) semalam bagi mengemukakan cadangan berkaitan prosedur operasi standard (SOP) yang perlu diambil negara tuan rumah.

“Walaupun Denmark negara hijau tetapi soal logistik, pemindahan dari lapangan terbang ke hotel perlu diambil kira.
“Hotel juga mesti hijau, kalau hotel diduduki mereka yang datang dari negara-negara merah, ini perlu diambil kira,” katanya.
Sebelum ini, Thailand menjadi negara terbaharu menarik diri daripada beraksi pada kejohanan itu selepas Taiwan dan Australia.


Pjanic pikul harapan besar Barcelona
Oleh KOSMO!

12 September 2020, 10:20 am
BARCELONA – Pemain tengah baharu Barcelona, Miralem Pjanic berazam untuk mengubat duka pasukan The Catalan dengan membantu menjuarai trofi berprestij menjelang saingan musim baharu yang akan bermula minggu depan.
Sebagai rekod, Pjanic merupakan satu-satunya pemain baharu yang ditandatangani oleh skuad kendalian Ronald Koeman itu selepas pertukaran ‘suka sama suka’ dilakukan bersama Juventus yang mendapatkan khidmat Arthur Melo.
Kini, kedudukan Pjanic dalam kesebelasan utama nampak terjamin selepas seorang lagi pemain tengah berpengaruh Barcelona, Ivan Rakitic berhijrah ke Sevilla minggu lalu.
“Ini adalah detik istimewa dalam karier saya apabila menjejakkan kaki ke Camp Nou sebagai pemain Barcelona yang rasmi. Saya tidak sabar untuk bertemu dengan rakan-rakan sepasukan yang baharu.
“Secara jujur, banyak misi yang saya mahu lakukan selepas menyarung jersi Barcelona antaranya adalah seperti membantu mereka menamatkan musim suram yang lepas dengan menjulang trofi berprestij tahun depan,” katanya.
Pemain antarabangsa Bosnia berusia 30 tahun itu sebelum ini memiliki pengalaman luas di peringkat tertinggi Eropah selepas berkelana mewakili pasukan hebat seperti Olympique Lyon, AS Roma dan Juventus.

Difahamkan, Barcelona sedang memburu khidmat beberapa pemain baharu sebelum jendela perpindahan ditutup seperti Memphis Depay, Georginio Wijnaldum dan Thiago Alcantara. – AGENSI


Silva, Rebic bertukar arah
Oleh KOSMO!

12 September 2020, 10:25 am
MILAN – AC Milan berjaya menjual penyerang mereka, Andre Silva ke kelab Bundesliga, Eintracht Frankfurt dengan membuat pertukaran ‘suka sama suka’ bagi mendapatkan khidmat Ante Rebic.
Sebagai rekod, Silva telah dipinjamkan kepada Frankfurt pada tahun lalu manakala Rebic pula diarahkan ke Milan dengan mengikat perjanjian selama dua tahun.
Namun, kedua-dua pasukan berpuas hati dengan prestasi penyerang yang dipinjamkan itu sekali gus membuat keputusan untuk menandatangani Rebic dan Silva secara tetap.
Pengarah Sukan Frankfurt, Fredi Bobic percaya dengan kualiti yang dimiliki oleh Silva yang dianggap sebagai penyerang kedua terbaik di Bundesliga selepas Robert Lewandowski pada saingan musim lalu.
“Silva telah menunjukkan kepada kami kenapa bakatnya menjadi perhatian sejak usia remaja dan saya sangat berbangga apabila dia berminat untuk menandatangani kontrak secara kekal bersama pasukan.
“Secara jujur, dia telah meledak banyak gol dan saya percaya prestasinya akan meningkat pada saingan musim baharu nanti. Keputusan untuk memberi kontrak sehingga 2023 adalah sesuatu yang tepat,” kata Bobic.

Sebagai rekod, Silva yang merupakan penyerang antarabangsa Portugal telah dibeli oleh Milan pada tahun 2017 dengan nilai perpindahan sebanyak €38 juta (RM186.9 juta) tetapi gagal mempamerkan aksi yang diharapkan.
Silva yang berusia 25 tahun menyerlah dengan Frankfurt selepas meledak 16 gol pada aksi musim lepas. – AGENSI


Persaingan Zarco, Pecco buru slot Ducati makin rancak
Oleh KOSMO!

12 September 2020, 10:15 am
MISANO – Pelumba pasukan Avintia Ducati, Johann Zarco berkata, dia perlu menunggu beberapa perlumbaan lagi sebelum diberikan keputusan berhubung siapa yang akan dibawa masuk ke pasukan utama Ducati musim depan.
Pelumba dari Perancis itu mengakui dia kini sedang bersaing dengan pelumba pasukan Pramac Racing, Francesco Bagnaia bagi mengiringi Jack Miller dalam pasukan Ducati.
Zarco berkata, Ducati memerlukan sedikit masa lagi untuk membuat penilaian memandangkan Bagnaia tidak boleh berlumba kerana masih belum cergas.
“Ducati perlukan masa untuk tentukan siapa yang akan dibawa masuk sama ada saya ataupun Pecco (Bagnaia) kerana dia masih cedera, jadi alasan mereka masuk akal.
“Saya tidak mahu terlalu fokus untuk mengatasi Pecco kerana tidak ada guna jika kami tamatkan perlumbaan di kelompok pertengahan. Sudah tentu ia seperti bencana buat Ducati,” kata Zarco.
Pada masa sama, dia juga tidak menolak kemungkinan akan menunggang jentera Pramac musim depan selain mengakui prestasi Pramac hampir sama dengan pasukan Ducati.

“Jentera pasukan Pramac dan pasukan Ducati hampir sama, jadi kedua-dua pasukan ini masih berada dalam pilihan saya. Bagaimanapun, saya sentiasa mencabar kedudukan podium dan mencari kedudukan terbaik, maka saya layak untuk ke pasukan Ducati,” ujarnya. – AGENSI


Beckham lonjak Guild Esports ke Bursa Saham
Oleh MUHAMMAD RIDUAN MOHD HANAFIAH

12 September 2020, 10:15 am
SYARIKAT e-Sukan milik David Beckham iaitu Guild Esports bakal memasuki Bursa Saham London dengan nilai pelaburan mencecah nilai £20 juta (RM107.77 juta).
Bekas kapten pasukan bola sepak England dan Manchester United itu menubuhkan pasukan Guild Esports bersama Carleton Curtis yang juga pelopor kejohanan Overwatch League dan Call of Duty League.
Curtis merupakan individu yang sangat berpengalaman di dalam dunia e-Sukan di mana beliau turut bekerjasama dengan VP Activision, Red Bull Esports dan juga FOX Sports.
Guild Esports akan menjadi syarikat e-Sukan pertama berada dalam Bursa Saham London dan akan melepaskan 40 peratus saham kepada awam terutama kepada peminat permainan video e-Sukan.
Ketika dunia dilanda pandemik Covid-19, aktiviti permainan video meningkat 10 kali ganda berbanding biasa. Perbelanjaan bagi permainan video digital mencecah AS$10 bilion (RM43.6 bilion) pada Mac iaitu paras tertinggi dalam sejarah dunia.
GUILD Esports menjadi tuan rumah kepada penganjuran Rocket League yang menarik banyak penyertaan atlet dan organisasi e-Sukan di Eropah.
Syarikat Guild Esports dijangka melakukan pelaburan dengan melatih pemain e-Sukan terbaik dunia dan menempatkan pasukan dalam permainan dalam talian seperti Fortnite, CS: GO, Rocket League dan Fifa.

“Sepanjang karier saya, saya cukup beruntung dapat beraksi dengan pemain terbaik dunia dan telah melihat sendiri semangat dan dedikasi yang diperlukan untuk bermain pada tahap itu.
“Saya tahu semangat juang atlet e-Sukan kami hari ini dan Guild kami mempunyai visi untuk menetapkan standard baharu, menyokong pemain ini untuk masa depan.
“Kami komited untuk memupuk dan mendorong bakat muda melalui sistem akademi kami dan saya berharap dapat membantu pasukan Guild Esports kami berkembang pada masa akan datang,” kata Beckham.
BECKHAM komited untuk memupuk dan mendorong bakat muda melalui sistem akademi sekali gus membantu pasukan Guild Esports berkembang pada masa akan datang.
Mengikut perangkaan daripada Newzoo, pada tahun 2020 permainan video e-Sukan mempunyai jumlah penonton sebanyak 443 juta setakat ini dan akan meningkat kepada 646 juta penonton pada tahun 2023.
Saham pada mulanya akan ditawarkan kepada pelabur besar bulan depan tetapi selepas itu akan diperdagangkan secara bebas di pasaran saham dengan sesiapa sahaja boleh membelinya.
Jumlah wang yang diperoleh daripada penempatan saham awal akan digunakan untuk mengembangkan perniagaan termasuk merekrut pemain baharu.
Beckham dilihat giat meluaskan perniagaannya termasuk fesyen, wangian, wiski dan kelab bola sepak di Florida yang dimilikinya.
Guild Esports akan menggunakan pengaruh global dan pengikutnya untuk menyokong pengembangan jenama dan perniagaan syarikat.
Beckham bukan pemain bola sepak yang pertama menubuhkan organisasi e-Sukan, malah pemain terkemuka dunia, Gareth Bale turut melancarkan organisasi e-Sukan, Ellevens Esports pada awal tahun ini.
Curtis pula memberi bayangan dan keyakinan bahawa syarikatnya itu akan menjadi pasukan terkemuka dunia dalam tempoh tiga tahun lagi.
“Guild akan menjadi francais e-Sukan pertama yang bergabung dengan pasaran saham London.
“Ini akan memberi kita kredibiliti dan modal untuk memenuhi cita-cita kita untuk menjadi salah satu daripada 10 francais e-Sukan terulung di dunia dalam masa tiga tahun lagi,” tambah Curtis.


Cef remaja rugi RM2,000 ditipu kenalan Facebook
Oleh KOSMO!

12 September 2020, 11:29 am
Oleh MOHD. SHAHRULANOOR ISHAK
KUANTAN – Seorang cef wanita berusia 19 tahun di Bentong semalam mengalami kerugian RM2,000 selepas ditipu seorang lelaki yang dikenalinya di Facebook.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa berkenalan dengan lelaki terbabit ketika melayari laman sosial Facebook pada 4 Ogos lalu.
“Suspek memperkenalkan diri sebagai Leo dan tinggal di United Kingdom. Selepas perkenalan itu, mereka saling berhubung menggunakan aplikasi WhatsApp.
“Leo memberitahu ingin memberi hadiah kepada mangsa sebelum wanita terbabit dihubungi seorang individu lain yang menyamar sebagai wakil syarikat penghantaran barang antarabangsa,” katanya dalam satu kenyataan hari ini.
Ujar beliau, lelaki berkenaan meminta mangsa membayar RM2,000 kononnya untuk menjelaskan cukai kastam ke atas barang yang dikirim dari United Kingdom.

“Mangsa membuat bayaran ke dalam akaun bank tempatan milik seorang lelaki. Selepas bayaran itu dibuat, suspek sekali lagi meminta mangsa membayar RM7,200.
“Wanita itu tidak membayar untuk kali kedua kerana rasa dirinya ditipu. Dia kemudian membuat laporan di Ibu Pejabat Polis Daerah Bentong dan kes disiasat mengikut Seksyen 420 Kanun Keseksaan” katanya. – K! ONLINE


Leeds enggan ubah cara hadapi Liverpool
Oleh KOSMO!

12 September 2020, 10:35 am
LEEDS – Pengurus Leeds United, Marcelo Bielsa menegaskan beliau tidak akan mengubah corak permainan pasukannya menjelang aksi menentang Liverpool pada saingan Liga Perdana England (EPL) di Anfield awal pagi esok.
Leeds kembali bersaing dalam pentas tertinggi bola sepak England itu selepas menampilkan corak permainan menarik sehingga muncul juara Liga Kejuaraan musim lalu.
Meskipun corak permainan seperti itu sukar diterapkan, namun ia mampu memberi kelebihan kepada mana-mana pasukan yang boleh menguasai taktikal berkenaan.
“Sukar untuk ramal bagaimana pemain-pemain saya menyesuaikan diri dengan saingan EPL. Kami sudah bersedia dan akan tampilkan aksi terbaik pada perlawanan itu nanti.
“Pemain-pemain saya sudah lama beraksi bersama. Kami juga berjaya kekalkan pemain yang mampu beraksi pada tahap lebih tinggi. Leeds akan mengekalkan corak permainan sama menentang Liverpool,” kata Bielsa.
Pada masa sama, beliau juga tidak mahu pemain-pemainnya terlalu menghormati Liverpool meskipun skuad kendalian Jurgen Klopp itu dianggap sebagai salah sebuah pasukan terbaik dunia.

“Semua pemain perlu bermain seperti biasa dan tidak perlu terikut-ikut dengan corak permainan pasukan lawan. Kami perlu bermain dengan cara sendiri,” ujarnya. – AGENSI


Klopp hambur Bielsa ‘pujian’
Oleh KOSMO!

12 September 2020, 10:30 am
LIVERPOOL – Pengurus Liverpool, Jurgen Klopp mula melancarkan perang psikologi terhadap Leeds United menjelang pertemuan kedua-dua pasukan pada aksi Liga Perdana Inggeris (EPL) awal pagi esok.
Pengendali dari Jerman itu menghamburkan pujian terhadap pendatang baharu EPL tersebut, lebih-lebih lagi apabila melabelkan pengurus Leeds, Marcelo Bielsa sebagai antara pengurus terbaik dunia.
Klopp mengakui anak buahnya bakal berdepan cabaran sukar pada aksi di Anfield itu memandangkan Leeds sudah menunggu 16 tahun untuk kembali ke pentas tertinggi bola sepak England berkenaan.
“Kami berdepan aksi pembuka tirai yang cukup sukar apabila perlu berdepan Leeds United kerana mereka sudah menunggu selama 16 tahun untuk kembali ke EPL.
“Mereka miliki pengurus berkelas dunia dan perlawanan itu nanti bakal menjadi aksi yang bersejarah. Saya percaya kami akan berdepan satu perlawanan sukar,” kata Klopp.
Leeds dianggap pasukan yang mampu melakar kejutan musim ini berdasarkan gaya permainan diterapkan Bielsa.

Meskipun The Reds dianggap pasukan pilihan pada perlawanan itu nanti, namun mereka tidak boleh memandang rendah keupayaan yang dimiliki pemain-pemain Leeds yang mampu mencipta kejutan. – AGENSI


Choong Hann akui bimbang terhadap ancaman Covid-19
Oleh MUHAMMAD HELMEE RAMLI

12 September 2020, 10:13 am
PENGARAH Kejurulatihan Persatuan Badminton Malaysia (BAM), Wong Choong Hann tanpa berselindung mengakui masih bimbang dengan pandemik Covid-19 menjelang saingan Piala Thomas 2020 di Aarhus, Denmark Oktober depan.
Bagaimanapun, beliau berkata, pihaknya sedia mengadakan perbincangan bersama pemain serta jurulatih berhubung prosedur standard operasi (SOP) yang ditetapkan Persekutuan Badminton Dunia (BWF).
Bekas jaguh perseorangan lelaki No.1 dunia itu juga percaya badan induk sukan badminton dunia tersebut akan mencari jalan bagi memastikan keselamatan semua pemain lebih terjamin.
“Berhubung Covid-19, sebenarnya saya agak bimbang dengan situasi sekarang tetapi kami akan bincang dengan jurulatih serta pemain mengenai SOP yang sudah ditetapkan.
“Saya juga percaya mereka (BWF) akan cari jalan penyelesaian bagi memastikan kita rasa lebih selamat dan tenang selain mengurangkan risiko jangkitan,” kata Choong Hann.
Terdahulu, beberapa pasukan seperti Australia, Taiwan dan Thailand mengumumkan sudah menarik diri daripada kejohanan tersebut kerana masih ragu dengan situasi Covid-19.

Pada masa sama, beliau difahamkan semua pemain tidak akan menjalani kuarantin 14 hari, sebaliknya mereka hanya ditempatkan di lokasi tertentu bagi mengurangkan risiko.
Selain itu, Choong Hann percaya sekiranya mereka dikuarantin sama seperti di Malaysia selama 14 hari, pemain-pemain mungkin tidak mampu untuk menampilkan aksi maksimum kerana latihan yang terhad.
“Di sana, mereka tidak dikuarantin selama 14 hari seperti di sini tetapi mereka tempatkan pemain di lokasi tertentu untuk kurangkan risiko bercampur dengan orang ramai. Bagaimanapun, ujian calitan tetap dilakukan sebelum dan selepas tiba di sana.
“Sekiranya dikuarantin 14 hari, saya fikir pemain-pemain tidak boleh beraksi pada tahap tertinggi. Walaupun diletakkan di lokasi tertentu tetapi kita dibenarkan untuk berlatih,” jelasnya lagi.


PKPD Kota Setar jejas Kedah
Oleh KOSMO!

12 September 2020, 10:16 am
Oleh MOHD RAFIE AZIMI
PELAKSANAAN Perintah Kawalan Pergerakan Diperketatkan (PKPD) Secara Pentadbiran di daerah Kota Setar yang bermula semalam diakui sedikit sebanyak memberi kesan terhadap skuad Helang Merah.
Menurut pengendali pasukan, Aidil Sharin Sahak, beberapa perkara perlu diberi perhatian memandangkan kebanyakan pemain serta jurulatih tinggal di kawasan terlibat dengan PKPD.
“Begitu juga dengan Stadium Sultan Abdul Halim yang menjadi tempat kami berlatih dan Stadium Darul Aman yang menjadi gelanggang utama untuk aksi Liga Super.
“Setakat ini, kami belum memperoleh apa-apa maklumat memandangkan pelaksanaan PKPD baru diumumkan semalam (kelmarin),” katanya ketika ditemui di Lapangan Terbang Sultan Abdul Halim (LTSAH) sebelum menaiki penerbangan untuk aksi menentang Felda United di Stadium Tun Abdul Razak, Jengka malam ini.
Aidil Sharin berkata, pihaknya berharap Persatuan Bola Sepak Kedah (KFA) dan Liga Bola Sepak Malaysia (MFL) dapat memberikan kata putus terhadap beberapa perkara dalam masa terdekat bagi memudahkan perancangan.

“Saya juga berharap agar latihan pemain tidak terjejas ketika momentum dan moral pasukan berada pada tahap terbaik.
“Sudah tentu faktor keselamatan dan kesihatan menjadi keutamaan dan jika terpaksa berlatih di luar Kota Setar pun tidak mengapa asalkan sesi latihan tidak terganggu,” katanya.
Aidil Sharin juga memohon MFL supaya dapat memutuskan sama ada perlawanan menentang Sabah di Stadium Darul Aman minggu depan akan diteruskan atau sebaliknya.
Aidil Sharin bagaimanapun menambah, fokusnya pada pasukan tidak terganggu di sebalik pelbagai spekulasi mengenai masa depannya bersama Helang Merah.
“Apa jua diperkatakan Presiden KFA, saya tetap hormat beliau. Sebagai seorang profesional, saya menyanjung kontrak ditandatangani serta akan terus melakukan yang terbaik untuk pasukan.
“Pada akhirnya saya merasakan lebih baik untuk kami duduk bersama dan bercakap hati ke hati daripada memberi reaksi kepada media. Saya hormat beliau sebagai presiden dan akan memberi 100 peratus kepada pasukan,” katanya.


Kereta terbalik rempuh tiang elektrik
Oleh KOSMO!

13 September 2020, 10:05 pm
NOR AINNA HAMZAH
JEMPOL – Seorang pembeli buah kelapa sawit berhadapan detik cemas apabila terbabit dalam nahas di kilometer 16, Jalan Kuala Pilah-Simpang Pertang, dekat sini, petang tadi.
Dalam kejadian kira-kira pukul 4.50 petang itu, mangsa berusia 40-an dikejarkan ke Hospital Tuanku Ampuan Najihah (HTAN) di Kuala Pilah selepas mengalami kecederaan parah.
Menurut Jurucakap polis, berdasarkan siasatan awal, mangsa yang memandu kereta jenis Toyota Yaris dalam perjalanan dari arah Batu Kikir menghala ke Simpang Pertang.
“Sebaik tiba di lokasi, kereta mangsa dipercayai hilang kawalan lalu merempuh tiang elektrik di kiri jalan dan kemudian kereta tersebut terbalik.
“Mangsa yang mengalami kecederaan parah di bahagian kepala dan dada dikejarkan ke hospital untuk menerima rawatan lanjut,” katanya, dekat sini, tadi.

Jurucakap polis berkata, kes berkenaan disiasat di bawah Seksyen 43(1) Akta Pengangkutan Jalan (APJ) 1987. – K! ONLINE.


Pasangan doktor berkhalwat dipenjara seminggu, didenda RM2,700
Oleh MOHD AZLI ADLAN

13 September 2020, 9:35 pm
KUALA TERENGGANU – Padah mengikut nafsu, pasangan doktor yang berkhalwat dijatuhi hukuman penjara seminggu dan denda RM2,700 oleh Mahkamah Rendah Syariah Kemaman semalam.
Hakim Syarie Mohd. Fakhruddin Yusof memerintahkan demikian selepas kedua-dua doktor muda berusia 27 dan 26 tahun tersebut membuat pengakuan bersalah selepas pertuduhan dibacakan terhadap mereka.
Berdasarkan pertuduhan, pasangan tersebut didakwa berkhalwat di sebuah rumah di Mak Chili, Kemaman pada pukul 12.30 tengah hari, 16 Mei lalu.
Mereka didakwa mengikut Seksyen 31(a) (b) Enakmen Kesalahan Jenayah Syariah (Takzir) (Terengganu) 2001 yang memperuntukkan hukuman denda maksimum RM3,000 atau penjara sehingga dua tahun atau kedua-duanya jika sabit kesalahan.
Terdahulu, sewaktu membacakan penghakimannya, Mohd. Fakhruddin mengingatkan pasangan kekasih berkenaan perbuatan mereka yang menghampiri zina amat terkutuk dan menyalahi etika mereka sebagai pegawai perubatan.
“Kamu berdua bekerja dalam bidang perubatan. Macam mana hendak mengubati orang sakit, soal hidup dan mati orang, kalau pegawai perubatan sendiri tak tahu dosa pahala, tak ada kredibiliti dan integriti?

“Kalau tidak boleh tahan nafsu, kahwin. Kalau wali tidak izinkan, mohon wali hakim di mahkamah bukan memilih cara berzina,” katanya di sini semalam.
Mohd. Fakhruddin juga berharap hukuman tersebut dapat memberi pengajaran kepada dua doktor berkenaan dan orang awam kerana perbuatan zina dipandang serius oleh Islam sehinggakan boleh dihukum mati bagi orang berkahwin dalam hukum hudud.
Pendakwaan dikendalikan Ketua Pendakwa Syarie Terengganu, Mustafar Hamzah. – K! ONLINE.


Terbabit nahas dalam perjalanan pulang hantar jenazah
Oleh KOSMO!

13 September 2020, 8:35 pm
Oleh NOR AINNA HAMZAH
NILAI – Dua ahli Skuad Pengurusan Jenazah berhadapan detik-detik mencemaskan apabila kenderaan yang dinaiki mereka terbabit dalam nahas tiga buah kenderaan di kilometer 277.8, Lebuhraya Utara-Selatan (arah Utara), dekat sini, pagi tadi.
Dalam kejadian kira-kira pukul 8.30 pagi, kedua-duanya dalam perjalanan pulang menghantar jenazah di Parit Raja, Johor menuju ke Kuala Lumpur.
Menurut Pengurus Skuad Pengurusan Jenazah (SPJ), Ustaz Rafie Zainal, kedua-duanya berada dalam keadaan stabil namun salah seorang daripada ahli skuad masih lagi ditahan di Hospital Tuanku Jaafar (HTJ) di Seremban bagi rawatan lanjut.
“Berkemungkinan, mangsa yang berusia 22 tahun mengalami kecederaan patah tulang belakang,” katanya ketika dihubungi, dekat sini hari ini.
Sebelum itu dalam hantaran Facebook SPJ Malaysia, kenderaan komuniti skuad berkenaan terbabit dalam kemalangan berhampiran Hentian Rehat dan Rawat (RNR) Seremban.

SPJ Malaysia merupakan sebuah badan bukan kerajaan (NGO) yang membantu menguruskan jenazah secara sukarela tanpa sebarang bayaran bagi golongan kurang berkemampuan.
Sementara itu, Jurucakap Polis berkata, kemalangan berkenaan membabitkan tiga buah kenderaan iaitu kereta jenis Peugeot dan dua kenderaan pelbagai guna (MPV) jenis Produa Alza dan Proton Exora.
Menurutnya, siasatan lanjut masih dijalankan berhubung kemalangan berkenaan. – K! ONLINE.


BAM anjur kejohanan simulasi Piala Thomas, Uber
Oleh MUHAMMAD HELMEE RAMLI

13 September 2020, 8:58 pm
PERSATUAN Badminton Malaysia sedia menghimpunkan pemain-pemain terbaik bagi menyertai kejohanan Piala Presiden yang akan berlangsung di Akademi Badminton Malaysia (ABM), Bukit Kiara pada 16 dan 17 September ini.
Kejohanan yang julung-julung kali diadakan itu bertujuan membolehkan skuad Piala Thomas dan Uber negara menjalani pertandingan simulasi sebelum saingan sebenar berlangsung bulan depan.
Pertandingan itu bakal menghimpunkan 20 pemain yang akan dibahagikan kepada dua kumpulan serta digandingkan dengan pemain-pemain terbaik bagi merebut gelaran.
Pengarah Kejurulatihan BAM, Wong Choong Hann berkata, kejohanan itu diadakan bagi memberi peluang kepada pemain bagi merasai tekanan serta suasana sebenar yang bakal dihadapi pada saingan Piala Thomas dan Uber nanti.
“Ini adalah kejohanan berpasukan, oleh itu pemain-pemain akan dibahagikan kepada dua kumpulan dengan kekuatan seimbang bagi merebut kejuaraan.
“Kejohanan ini sebenarnya adalah sebagai bayangan suasana sebenar yang bakal dihadapi pada Piala Thomas dan Uber. Kebanyakan pemain kita belum pernah beraksi pada kejohanan itu,” kata Choong Hann. K! ONLINEhe


Mutyara tawar peluang perniagaan berpotensi tanpa modal
Oleh KOSMO!

13 September 2020, 9:42 pm
KUALA LUMPUR – A Klasse Essentials Sdn.Bhd., pengeluar produk penjagaan kesihatan, Mutyara yang telah berada di pasaran sejak tiga tahun lalu optimis terhadap pengukuhan jenamanya bakal membantu lebih ramai orang menjadi usahawan berjaya.
Pengasas syarikat, Tya Ariffin berkata, testimoni positif daripada pelanggan sedia ada dan pengalamannya sendiri yang mengamalkan jus kesihatan yang diolah daripada resipi turun temurun keluarganya dari Indonesia itu membuatkan promosi produk berkenaan menjadi mudah dan diyakini pasaran.
Menurutnya, sehingga kini, syarikat memiliki lebih daripada 6,000 pengedar termasuk usahawan dropship di seluruh negara.

“Melalui pembukaan Wisma Mutyara yang dilancarkan di Puchong, kami akan menyediakan ruang dan peluang kepada usahawan untuk mendapatkan latihan dan bimbingan bagi menjual produk dan berjaya menjana pendapatan baik setiap bulan.
“Saya sangat berbesar hati untuk membantu golongan ibu tunggal, usahawan wanita dan mereka yang menganggur di luar sana kerana wabak Covid-19 setelah diberhentikan kerja untuk menyertai syarikat bagi membina kerjaya masing-masing.
“Malah, kami menawarkan peluang perniagaan yang menjana pendapatan tambahan dengan tanpa mengeluarkan modal untuk menjadi usahawan dropship,” katanya.

Beliau berkata demikian ketika ditemui pada majlis pelancaran Wisma Mutyara dan sesi promosi produk minuman kesihatan Mutyara keluaran syarikat di Puchong baru-baru ini.
Tya menerangkan, antara bahan semulajadi yang digunakan bagi pemprosesan minuman kesihatan itu ialah kunyit, manjakani, akar serapat, kunyit, ubi bit, kacip fatimah, habatussauda dan madu agar lebih memiliki rasa yang lebih sedap.
Tambah beliau, produk yang dijual pada harga RM68 sebotol itu bakal membantu meningkatkan tahap kesihatan dalaman wanita dan tidak meninggalkan sebarang kesan sampingan kerana ia telah mendapat kelulusan daripada Kementerian Kesihatan.
Mengulas lanjut, Tya bercadang untuk menawarkan produk Mutyara dalam bentuk sachet pada masa depan bagi memenuhi permintaan pelanggan dan gaya hidup masyarakat kini yang semakin berubah.
Jelasnya, ia bakal diperkenalkan menjelang akhir tahun ini.


GRO bertempiaran lari elak dicekup
Oleh KOSMO!

13 September 2020, 8:44 pm
Oleh ASLIZA MUSA
IPOH – Keasyikan wanita warga asing melayan pengunjung berhibur bertukar kecoh apabila mereka bertempiaran lari mengelak daripada dicekup dalam serbuan di sebuah kedai makan dan pusat hiburan di Jalan Russel di sini semalam.
Mereka yang bekerja sebagai pelayan pelanggan (GRO) itu terdiri daripada 19 wanita warga China selain dua lelaki warga Myanmar berusia lingkungan 28 hingga 50 tahun.
Pengarah Imigresen Perak, Kamalludin Ismail berkata, serbuan selama dua jam bermula pukul 7 malam ke atas dua premis itu dijalankan atas risikan dan maklumat awam kerana disyaki menggaji pekerja warga asing tanpa pas yang sah.
Katanya, semasa serbuan dijalankan, beberapa warga asing yang menyedari kehadiran pihak berkuasa cuba melarikan diri keluar dari premis berkenaan.
“Terdapat juga warga asing yang sanggup menggadai nyawa dengan berlari ke arah jalan besar yang ketika itu sibuk dengan kenderaan.

“Bagaimanapun, cubaan melarikan diri itu gagal dengan ketangkasan pegawai yang akhirnya berjaya memberkas mereka,” katanya dalam kenyataannya di sini hari ini
Menurut Kamalludin, siasatan mendapati modus operandi yang digunakan kedai makan berkenaan adalah dengan menyediakan perkhidmatan gadis peneman atau GRO kepada pelanggan.
Katanya, pelanggan akan diberi layanan manja sebelum dibawa ke pangsapuri yang terletak di belakang premis berkenaan.
“Kedai makan ini beroperasi setiap hari tetapi menjalankan perkhidmatan GRO pada hari Sabtu dan Ahad di sebelah malam sahaja. Bayaran kepada GRO ini bergantung kepada tips yang diberikan pelanggan.
“Siasatan awal mendapati kesemua mereka melakukan kesalahan di bawah Akta Imigresen 1959/63 iaitu tidak memiliki dokumen perjalanan yang sah, melanggar syarat pas lawatan dengan bekerja secara tidak sah dan tinggal lebih masa,” katanya.
Tambah beliau, pihaknya akan meneruskan pemantauan dan operasi secara berterusan. Orang ramai diminta menyalurkan maklumat agar tindakan sewajarnya dapat diambil. – K! ONLINE.


Jangan terpedaya akaun palsu FB Kosmo! kutip derma
Oleh MOHD RIDZAUDDIN ROSLAN

13 September 2020, 9:31 pm
KUALA LUMPUR – Pengguna laman sosial Facebook dinasihatkan tidak terpedaya dengan akaun palsu Kosmo!-Online yang digunakan mengutip derma.
Akaun palsu itu memuat naik beberapa kisah orang sakit untuk meraih simpati orang ramai dengan untuk kutipan derma.
Akaun rasmi akhbar Kosmo! iaitu Kosmo! Online tidak mempunyai sebarang kaitan dengan akaun palsu terbabit meskipun mempunyai nama yang sama.
Tangkap layar akaun Facebook palsu yang menggunakan logo Kosmo! Online.
Sebelum ini, syarikat yang menerbitkan akhbar Kosmo! iaitu Media Mulia Sdn. Bhd. pernah membuat laporan polis berhubung penggunaan logo palsu di laman sosial Facebook itu.
Facebook palsu itu telah dibuka awal bulan ini yang menggunakan modus operandi yang sama seperti dengan memuat naik posting orang sakit dengan tujuan mengutip derma.
Kosmo! Online tidak bertanggungjawab atas penipuan atau tidak mempunyai hubung kait dengan akaun palsu berkenaan.

Orang ramai diminta untuk mengikuti segala perkembangan berita sahih hanya di akaun rasmi Kosmo! Online yang mempunyai  467,572 pengikut. – K! ONLINE


Ribut pasir di Turki, enam disahkan cedera
Oleh KOSMO!

13 September 2020, 8:39 pm
ISTANBUL – Satu kejadian ribut pasir berlaku semalam di daerah Polatli, Ankara di Turki, dengan tiupan angin semakin kuat dan menjejaskan urusan harian orang ramai di kawasan bandar.
Portal Daily Sabah melaporkan awan debu besar terbentuk di daerah berkenaan disebabkan kejadian ribut berhampiran.
Ribut pasir itu memusnahkan sejumlah khemah yang dijadikan tempat tinggal pekerja ladang di kawasan luar bandar.
Bencana cuaca itu juga menyebabkan gangguan aliran trafik kerana membataskan jarak penglihatan pengguna jalan raya.

Dust storm intensifies in Ankara's district Polatlı causing fear, disrupts daily life in the capitalhttps://t.co/vEQLdVFYON pic.twitter.com/EX3SwI7sBf
— DAILY SABAH (@DailySabah) September 12, 2020

Agensi Pengurusan Bencana dan Kecemasan (AFAD) dan anggota bomba dikerah untuk membantu orang ramai dan mengambil langkah berjaga-jaga terhadap sebarang kemungkinan yang boleh berlaku.
Laporan awal agensi berita Anadolu Agency (AA) bahawa tiada kematian atau kecederaan berlaku.

Bagaimanapun, Gabenor Ankara, Vasip Şahin kemudiannya mengesahkan sekurang-kurangnya enam orang cedera akibat terkena objek tajam disebabkan tiupan angin kuat.
Ribut pasir itu turut menjejaskan kawasan kejiranan wilayah Kirikkale. Ada beberapa laporan kebakaran kecil disebabkan panahan petir tetapi berjaya dipadamkan. – Agensi


Kelantan komited cungkil bakat baharu e-Sukan
Oleh MUHAMMAD AYMAN GHAFFA

13 September 2020, 9:31 pm
KOTA BHARU – Kerajaan negeri Kelantan komited dalam mencari bakat-bakat baharu terutamanya golongan belia di negeri ini untuk membentuk pasukan sukan elektronik (e-Sukan) sebagai persediaan awal menghadapi Sukan Malaysia (Sukma) edisi ke-20 di Johor tahun depan.
Pengerusi Jawatankuasa Belia, Sukan dan Badan Bukan Kerajaan (NGO), Wan Roslan Wan Hamat berkata, setakat ini seramai 24 orang pemain e-Sukan telah dipilih dalam senarai awal untuk mewakili negeri Kelantan.
Katanya, daripada jumlah itu, hanya 12 orang pemain akan dipilih untuk mengambil bahagian dalam tiga kategori e-Sukan pada temasya itu nanti.
“Kita melihat pasukan e-Sukan Kelantan mempunyai potensi yang baik, malah ada dalam kalangan pemain kita digeruni lawan dari negeri lain berdasarkan ranking semasa mereka.
“Bagaimanapun, kita optimis untuk menentukan sasaran pingat pada Sukma di Johor kerana masih banyak perkara dalam perancangan dan ia akan membuahkan hasil tidak lama lagi,” katanya.
Beliau berkata demikian pada sidang akhbar selepas menyampaikan hadiah kepada pemenang Kejohanan PUBG Mobile:Battle Of Champion (Kelantan Series) di Kompleks Darul Naim semalam.

Hadir sama, Pengarah Majlis Sukan Negeri (MSN) Kelantan, Muhammad Imran Mansoor dan individu penting yang membangunkan e-Sukan Kelantan iaitu Pengerusi Eskel Event Sdn. Bhd. (Eskel), Datuk Dr. Mohd. Zain Yusof.
Pada pertandingan tiga kategori itu, Kumpulan RMC Glazer dinobatkan sebagai johan siri 1, Kumpulan Dato Sri Esport untuk siri 2, manakala hadiah utama sebanyak RM1,000 dimenangi kumpulan Silent Squad Gaming (SSGG) KOKMG.
Sementara itu, Muhammad Imran berkata, MSN kini dalam fasa perancangan untuk membangun e-Sukan di negeri ini dengan kerjasama daripada pihak Eskel yang akan turun ke sekolah-sekolah bagi mencungkil bakat-bakat baharu.
Katanya, ia merupakan persiapan awal untuk negeri Kelantan menjadi tuan rumah Sukma edisi ke-21 yang dijangka berlangsung pada 2024 nanti.
“Sekarang ini, kita telah menyarankan pihak sekolah untuk membuka kelab e-Sukan sekali gus menarik minat pelajar-pelajar untuk menjadi wakil negeri nanti.
“Perancangan kita mengambil masa selama empat tahun. Apabila kita dapat mencungkil bakat baharu di sekolah, mereka akan dilatih untuk fokus pada Sukma di Kelantan 2024,” katanya. – K! ONLINE


Polis keluarkan 77 dalam Ops Didik
Oleh KOSMO!

13 September 2020, 8:40 pm
Oleh MOHAMAD FAHD RAHMAT
KLUANG – Sebanyak 77 saman dikeluarkan polis dalam Ops Didik yang diadakan di hadapan Sekolah Menengah Kebangsaan (SMK) Jalan Kota Tinggi di sini hari ini.
Pemangku Ketua Polis Daerah Kluang, Deputi Superintendan Abdul Razak Abdullah Sani berkata, operasi itu dilakukan bagi memastikan penunggang motosikal khususnya pelajar mematuhi undang-undang jalan raya.
“Bahagian Siasatan dan Penguatkuasaan Trafik, Ibu Pejabat Polis Daerah (IPD) Kluang mengeluarkan sebanyak 77 saman kerana pelbagai kesalahan melalui Ops Didik di Kilometer 84.5 Jalan Kota Tinggi – Kluang.
“Operasi yang diadakan bermula jam 12.30 tengahari hingga 3.30 petang itu berjaya membuat pemeriksaan ke atas 92 buah motosikal melibatkan 93 orang penunggang dan pembonceng termasuk pelajar sekolah.
“Operasi itu dilakukan berikutan aduan daripada orang ramai berkaitan pematuhan undang-undang jalan raya khususnya penunggang motosikal yang melalui jalan berkenaan terutama sekali pelajar sekolah,” katanya ketika dihubungi.

Beliau berkata, hasil daripada pemeriksaan itu, polis mengeluarkan saman berikutan mereka melakukan kesalahan kerana tiada lesen memandu yang sah, cukai jalan tamat tempoh serta motosikal tidak mempunyai nombor pendaftaran.
Menurut Abdul Razak, kesalahan lain yang dikesan adalah mengubah suai ekzos, tidak memasang cermin sisi serta eksosari tidak sempurna.
“Operasi seperti ini akan terus diadakan dari semasa ke semasa dan ianya hanyalah bertujuan untuk mendidik pengguna jalan raya,”katanya.-K! ONLINE


10 ditahan lumba kereta
Oleh MOHD SHARKAWI LONDING

13 September 2020, 5:00 pm
JOHOR BAHRU – Polis menahan 10 individu termasuk seorang jurutera selepas disyaki terlibat dalam kegiatan lumba kereta haram di Jalan Mutiara Emas 5, Taman Mount Austin di sini semalam.
Dalam Operasi Samseng Jalanan pada pukul 11 malam itu, kesemua individu diberkas terdiri daripada lapan pemilik kereta dan dua pemilik bengkel berusia 22 hingga 32 tahun.
Ketua Polis Daerah Johor Bahru Selatan (JBS), Asisten Komisioner Mohd. Padzli Mohd. Zain berkata, operasi itu dijalankan sepasukan pegawai dan anggota dari Bahagian Siasatan Penguatkuasaan Trafik IPD JBS.
“Dalam operasi itu, kita berjaya menahan 10 lelaki termasuk dua pemilik bengkel yang berusia antara 22 hingga 32 tahun dipercayai terlibat dalam kegiatan lumba kereta haram terbabit.
“Hasil risikan dan siasatan kita mendapati kumpulan ini disyaki sudah melakukan kegiatan itu sejak dua minggu lalu di jalan berkenaan sehingga mengundang bahaya serta mengganggu ketenteraman awam,” katanya.
Beliau berkata demikian pada sidang akhbar di Balai Trafik IPD JBS di sini hari ini.

Mohd. Padzli berkata, pihaknya turut menyita 10 buah kereta termasuk jenis Mitsubishi Lancer Evolution, Honda Civic serta Honda City.
Katanya, sebanyak sembilan saman Pol 257 dikeluarkan atas 15 kesalahan semasa operasi dijalankan. -K! ONLINE.


PKPD zon Melur dilanjut hingga 27 September
Oleh KOSMO!

13 September 2020, 6:26 pm
Oleh MOHD. HUSNI MOHD. NOOR
PUTRAJAYA – Kerajaan memutuskan Perintah Kawalan Pergerakan Diperketatkan (PKPD) Secara Pentadbiran di zon Melur di Aman Jaya, Kedah yang tamat hari ini dilanjutkan sehingga 27 September depan berikutan 12 kes positif Covid-19 pada saringan kali kedua.
Menteri Kanan Keselamatan, Datuk Seri Ismail Sabri Yaakob berkata, PKPD itu akan bermula esok membabitkan 609 rumah dengan anggaran 2,529 penduduk.
“Semua penduduk yang terbabit diminta untuk memberi kerjasama dan patuh kepada arahan Kementerian Kesihatan dan Polis Diraja Malaysia (PDRM) sepanjang tempoh tersebut,” katanya dalam satu kenyataan di sini hari ini.
Dalam perkembangan sama, Ismail Sabri berkata, PKPD Secara Pentadbiran di dua lain iaitu zon Kenanga dan Mawar di Aman Jaya ditamatkan berkuatkuasa tengah malam ini.
Menurutnya, keputusan itu diambil selepas saringan kali kedua yang dilaksanakan pada 9 September lalu tidak merekodkan kes positif Covid-19.

“Tiada lagi kes positif Covid-19 direkodkan di zon Kenanga, manakala hanya satu kes positif Covid-19 direkodkan di zon Mawar dan mangsa telah dimasukkan ke pusat kuarantin yang ditetapkan,” katanya.
Sebelum ini, tiga zon berkenaan terbabit dengan PKPD Secara Pentadbiran bermula dari 28 Ogos 2020 sehingga hari ini. -K! ONLINE


Maut terjatuh tangki kumbahan minyak panas
Oleh KOSMO!

13 September 2020, 4:41 pm
Oleh RIZANIZAM ABDUL HAMID
JASIN – Seorang pekerja kilang pemprosesan kelapa sawit di Rim, Jasin maut selepas terjatuh ke dalam tangki kumbahan minyak panas di kilang berkenaan pagi tadi.
Ketua Polis Daerah Jasin, Deputi Superintendan Mispani Hamdan, berkata kejadian berlaku pukul 11.24 pagi, ketika mangsa lelaki warga Bangladesh dikenali Md Abdul Manan Molla, 39, sedang bekerja sebelum terjatuh.
“Siasatan tempat kejadian mendapati mangsa terjatuh ke dalam kolam kumbahan minyak panas dari atas bumbung semasa sedang melakukan kerja pemasangan paip bomba.
“Proses membawa naik mayat memakan masa lebih kurang tiga jam kerana kolam kumbahan dipenuhi minyak panas sebelum mayat berjaya dinaikkan pada jam kira-kira 2.45 petang,” katanya dalam satu kenyataan di sini.
Menurutnya, ketika kejadian, rakan mangsa memaklumkan hanya mendengar bunyi dentuman kuat dan melihat mangsa sudah tiada di atas bumbung dan terdapat kesan lubang di atas bumbung tersebut.

“Siasatan juga mendapati mangsa merupakan pekerja kontrak yang menjalankan kerja-kerja pemasangan paip bomba lebih dua bulan.
“Kes diklasfikasikan sebagai kes mati mengejut dan tiada unsur jenayah kerana mangsa terjatuh dan tergelincir dalam tangki panas dengan ketinggian 4.5 meter,” ujarnya.
Sementara itu, Pakar Pasukan Khas Bahan Kimia Berbahaya (HAZMAT), Jabatan Bomba dan Penyelamat Malaysia (JBPM) Melaka, Penguasa Bomba Zulkhairani Ramli, ketika ditemui ditempat kejadian berkata pihak bomba terpaksa mengambil masa yang lama untuk mengeluarkan mangsa kerana keadaan minyak yang panas.
“Suhu minyak panas kira-kira 60 darjah celcius menyebabkan kita perlu lebih berhati-hati supaya tidak membahayakan keselamatan bomba.
“Kita juga perlu berhati-hati menarik mayat ke atas kerana tidak mahu merosakkan keadaannya,” katanya. – K! ONLINE


Kedah cerah peluang ke Piala AFC
Oleh MUHAMMAD ZUHAILY BADLISHAH

13 September 2020, 5:07 pm
KUALA LUMPUR – Peluang Kedah untuk beraksi dalam saingan Piala AFC musim depan kembali cerah selepas berjaya merampas kedudukan kedua Liga Super menerusi kemenangan 2-1 ke atas Felda United di Stadium Tun Abdul Razak, Jengka, Pahang semalam.
Kejayaan itu hadir selepas Terengganu FC jatuh ke tangga keempat ekoran kekalahan 0-1 kepada juara bertahan yang juga pendahulu Liga Super, Johor Darul Ta’zim di Stadium Sultan Mizan Zainal, Kuala Terengganu kelmarin.
Ketua jurulatih Kedah, Aidil Sharin Sahak bangga dengan kejayaan anak-anak buahnya bangkit memenangi perlawanan itu selepas ketinggalan satu gol kepada Felda United menerusi jaringan Muhammad Syahmi Zamri dalam babak pertama.
“Saya melakukan sedikit perubatan taktikal pada separuh masa kedua dengan meletakkan Alex (Azamuddin Mohd. Akil) untuk membantu bahagian serangan. Para pemain bekerja keras untuk memastikan kami berjaya meraih tiga mata.
“Bagi saya, kami berhak meraih kemenangan ini kerana kami mencipta banyak peluang untuk menjaringkan gol terutama pada separuh masa kedua,” katanya selepas tamat perlawanan semalam.
Skuad Helang Merah bangkit memenangi perlawanan itu dengan dua gol dalam separuh masa kedua menerusi jaringan cantik Kipre Tchetche dan Muhammad Hadin Azman pada minit ke-47 serta 27.

Jika mahu terus mencerahkan peluang beraksi pada Piala AFC tahun depan, Kedah perlu menang baki empat perlawanan musim ini bermula aksi menentang Sabah di Stadium Darul Aman pada Sabtu ini diikuti Pahang, Melaka United dan Perak. K! ONLINE


MHC berdukacita nasib menimpa Firhan
Oleh MUHAMMAD ZUHAILY BADLISHAH

13 September 2020, 7:56 pm
KUALA LUMPUR – Konfederasi Hoki Malaysia (MHC) mengalungkan ucapan takziah kepada penyerang skuad hoki kebangsaan, Muhammad Firhan Ashari selepas kehilangan anaknya, Nur Ayra Delisha, 2, yang sudah selamat dikebumikan di Tanah Perkuburan Islam Jalan Ampang petang tadi.
Barisan kepimpinan tertinggi badan induk itu diketuai Presiden MHC, Datuk Seri Subahan Kamal dan Timbalan Presiden MHC, Prof. Datuk Dr. S. Shamala turut berkesempatan menziarahi keluarga Firhan di kediaman mertuanya di Kampung Baru di sini pagi tadi.
“Ini satu berita sedih buat Firhan kerana dia ayah yang muda. Memang satu kehilangan yang besar untuk sesiapa sahaja apabila kehilangan anak.
“Kami turut berasa sedih dan bersimpati dengan apa yang menimpa keluarga Firhan. Kehadiran MHC untuk memberi sokongan kepada Firhan dan keluarganya,” kata Shamala ketika dihubungi Kosmo! hari ini.
Turut hadir Pengerusi Jawatankuasa Pembangunan MHC, Datuk Ahmad Najmi Abdul Razak; Timbalan Pengerusi Jawatankuasa Pengurusan Pasukan Kebangsaan, Datuk Mirnawan Nawawi; Ketua Pegawai Eksekutif MHC, Norfaraha Hashim dan Pegawai Majlis Sukan Negara, Rabiatul Adawiyah Mohamed.
Sementara itu, Firhan, 27, memuat naik kenyataan di laman sosial Facebook miliknya dengan mengucapkan terima kasih kepada semua pihak yang memberi sokongan kepadanya dalam menghadapi ujian berat ini.

Sebagai rekod, Firhan yang kini sembuh sepenuhnya daripada kecederaan Anterior Cruciate Ligament (ACL) dialami tahun lalu, akan beraksi bersama Terengganu pada saingan Piala Tun Abdul Razak bermula Jumaat ini. – K! ONLINE


Bot nelayan Vietnam dilarang berlindung di perairan negara
Oleh MOHD AZLI ADLAN

13 September 2020, 4:34 pm
HULU TERENGGANU – Bot nelayan Vietnam tidak dibenarkan untuk berlindung di perairan negara termasuk Terengganu pada musim tengkujuh yang dijangka bermula pada akhir bulan depan.
Pengarah Maritim Terengganu (APMM), Kepten Maritim Muhammad Suffi Mohd. Ramli berkata, pemerhatian pihaknya sebelum ini mendapati berlindung daripada laut bergelora dan ombak kuat adalah helah popular nelayan negara jiran untuk menangkap ikan secara haram di negara ini pada musim tengkujuh.
“Lokasi kegemaran bot nelayan Vietnam kononnya berlindung pada musim tengkujuh ialah Pulau Redang, Kuala Nerus; Pulau Tenggol, Dungun dan Pulau Perhentian, Besut.
“Mereka kemudiannya akan mengambil kesempatan untuk menangkap ikan secara haram di perairan negara,” katanya ketika ditemui selepas program Latihan Menembak Senjata Kecil APMM Terengganu di Pusat Latihan Jabatan Sukarelawan Malaysia di Kuala Berang di sini hari ini.
Sehubungan itu, Muhammad Suffi berkata, APMM akan bertegas menahan mana-mana bot nelayan Vietnam yang didapati masih memasuki perairan Terengganu pada musim tengkujuh ini.
Beliau memberitahu, kebenaran untuk berlindung di perairan negara masih boleh dipertimbangkan sekiranya bot nelayan Vietnam itu membuat permohonan rasmi kepada Wisma Putra menerusi Pejabat Kedutaan Vietnam.

“Begitupun setakat ini, Kementerian Luar Negeri memaklumkan tidak menerima lagi sebarang permohonan itu,” katanya. – K! ONLINE


JDT semakin hampir raih kejayaan
Oleh MUHAMAD ARDIE PUTRA SUHAIMI

13 September 2020, 6:49 pm
KUALA LUMPUR – Langkah Johor Darul Ta’zim (JDT) untuk bergelar juara buat kali ketujuh berturut-turut Liga Super semakin sempurna apabila meraih kemenangan penting 1-0 ke atas pencabar utama, Terengganu FC (TFC) di Stadium Sultan Mizan Zainal Abidin kelmarin melalui jaringan tunggal Safawi Rasid pada minit ke-5.
Berbekalkan enam mata meninggalkan pencabar utama, Kedah di tangga kedua, JDT hanya perlu mencari minimum tujuh mata daripada baki empat perlawanan bagi mempertahankan kejuaraan yang dimenangi sejak musim 2014.
Namun, ketua jurulatih JDT, Benjamin Mora, tidak mahu sudah terlalu selesa kerana apa sahaja boleh berlaku pada empat perlawanan akan datang dan sasarannya adalah cuba menang dari satu ke satu perlawanan.
Jelasnya, tiap perlawanan pasti menjanjikan kesukaran kerana semua pasukan memburu seberapa banyak mata dan tiada sebarang jalan mudah buat JDT jika mahu menggapai kejuaraan CIMB Liga Super.
“Kami hanya fikirkan dari perlawanan ke perlawanan dan cuba meraih seberapa banyak kemenangan kerana dalam ada masanya boleh berlaku kejutan tanpa diduga dalam liga.
“Dalam situasi sekarang, semua pasukan hendak menang dan itu kami perlu cuba lalui jika mahu menjuarai liga sekali lagi pada musim ini.

“ Prestasi pasukan berdepan Terengganu buatkan saya cukup gembira kerana gawang kami tidak dibocori dan permainan kami baik walaupun Terengganu berjaya berikan tekanan yang cukup baik kepada kami.
“Saya juga ucapkan syabas kepada Terengganu kerana mempamerkan peningkatan berbanding musim lalu dan aksi bola sepak yang kian berkualiti, sememangnya saya berpuas hati kerana pemain saya dapat meraih tiga mata penting di laman lawan yang sukar, ” katanya.
JDT mengumpul 19 mata selepas tujuh perlawanan dengan masih mengekalkan rekod tanpa kalah dan skuad Harimau Selatan itu akan bertemu Selangor pada 19 September di Stadium Sultan Ibrahim, Iskandar Puteri.
Sementara itu, Kedah terus konsisten sejak Liga Super bersambung pada 28 Ogos lalu apabila meraikan kemenangan buat kali ketiga berturut-turut, dengan menundukkan Felda United 2-1 di Stadium Tun Abdul Razak, Jengka, Pahang semalam. – K! ONLINE


47 kes baharu, tiga kluster catat pertambahan
Oleh KOSMO!

13 September 2020, 5:39 pm
Oleh SITI A’ISYAH SUKAIMI
PUTRAJAYA – Kes baharu Covid-19 hari ini merekodkan 47 kes menjadikan jumlah keseluruhan kes positif sebanyak 9,915 dengan kes aktif kebolehjangkitan mencecah 591.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 45 kes adalah penularan tempatan manakala dua adalah kes import.
Menurutnya, kes penularan tempatan membabitkan 28 warganegara dan 17 warga asing yang dilaporkan di Sabah dan Kedah termasuk Kluster Benteng LD selain pertambahan kes di Kluster Tawar dan Kluster Sungai.
“Di Sabah, sebanyak 22 kes daripada Kluster Benteng LD dilaporkan membabitkan lapan warga Malaysia dan 14 warga asing.
“Selain itu, terdapat empat kes saringan warga emas di klinik kesihatan yang membabitkan tiga warga Malaysia dan satu warga asing,” katanya dalam satu kenyataan akhbar di sini hari ini.

Noor Hisham berkata, kes penularan tempatan turut membabitkan dua kes saringan di pusat kuarantin serta satu kes saringan petugas kesihatan.
“Dua lagi kes masing-masing membabitkan saringan orang kena tahan di Ibu Pejabat Polis Daerah Kudat dan satu kes Penyakit Seperti Influenza (ILI),” katanya.
Beliau berkata, bagi kes Kluster Tawar pula, terdapat pertambahan 13 kes membabitkan warganegara dalam kluster tersebut.
Katanya, satu lagi pertambahan kes direkodkan di Kluster Sungai yang turut membabitkan warganegara.
Tambah beliau, dua kes import pula adalah dari negara Maldives dan Maghribi.
Dalam pada itu, Noor Hisham berkata, tujuh kes dilaporkan pulih Covid-19 hari ini, sembilan kes sedang dirawat di Unit Rawatan Rapi (ICU) dengan empat kes memerlukan bantuan pernafasan serta tiada kes kematian baharu dilaporkan. -K! ONLINE


Bernhardt salahkan padang, pengadil
Oleh KOSMO!

13 September 2020, 5:25 pm
Oleh Azizan Hashim
KUALA LUMPUR – Ketua jurulatih kelab Universiti Teknologi Mara (UiTM) FC, Frank Bernhardt menyalahkan keadaan padang dan mutu pengadilan sebagai punca kegagalan anak-anak buahnya meraih tiga mata ke atas Perak kelmarin.
Akibatnya, UiTM FC terpaksa akur tewas 0-1 kepada skuad The Bos Gaurus pada aksi Liga Super yang berlangsung di Stadium Perak, Ipoh itu.
“Rumput panjang dan padang lembut menjejaskan persembahan UiTM. Saya sudah menjadi jurulatih selama 20 tahun tetapi tidak pernah melihat mutu pengadilan yang teruk sebegini, ” katanya kepada pemberita dalam sidang akhbar selepas tamat perlawanan kelmarin.
Dalam masa sama, Bernhardt meluahkan kekecewaan dengan kegagalan barisan pemainnya mengutip mata penuh kerana menganggap Perak bukanlah pasukan yang kuat.
“Kami bertemu pasukan yang lemah berbanding pencabar sebelum ini, Pahang. Kami mencipta banyak peluang menjaringkan gol tetapi malangnya gagal memanfaatkan setiap peluang itu.

“Saya sebenarnya mengharapkan mata penuh di Ipoh selepas kejayaan menewaskan Felda United dan Pahang sebelum ini.
“Kami tidak sepatutnya seri perlawanan ini. Keputusan ini menyukarkan kami dalam usaha kekal dalam Liga Super 2021,” jelasnya.
Bekas jurulatih skuad bawah 22 tahun kebangsaan berasal dari Jerman itu berharap barisan pemainnya akan bangkit dalam baki empat perlawanan selepas ini bermula dengan pertemuan menentang Terengganu di Stadium UiTM Shah Alam pada Sabtu ini. – K! ONLINE


Tinggal bayi, bawa lari barang berharga
Oleh KOSMO!

13 September 2020, 8:30 pm
Oleh MOHAMAD FAIZAL HASHIM
ISKANDAR PUTERI – Seorang pembantu rumah warga Indonesia menyamun majikan dengan melarikan barang kemas, beg tangan dan wang tunai dengan nilai keseluruhan RM12,400 di Taman Nusa Idaman, dekat sini minggu lalu.
Wanita ini bertindak demikian antara pukul 2 hingga 6 petang ketika majikannya keluar membeli barang sebelum melarikan diri meninggalkan seorang bayi dalam jagaannya seorang diri di rumah tersebut.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, perkara itu disedari pengadu ketika pulang ke rumah mendapati anaknya sedang tidur bersendirian dan pembantu rumahnya sudah tiada.
Katanya, pengadu telah membuat pemeriksaan di dalam rumah mendapati barang-barang kemas, wang tunai serta beg tangan milik isterinya telah hilang.
“Bertindak atas maklumat, sepasukan polis dari Balai Polis Ayer Keroh, Melaka telah menahan seorang lelaki tempatan yang juga bekas teman lelaki wanita Indonesia terbabit di kawasan Ayer Keroh kira-kira pukul 4 petang, Isnin lalu bagi membantu siasatan.

“Susulan penahanan lelaki itu, pihak polis memberkas wanita Indonesia tersebut di kawasan Restoran Lebuh Raya Ayer Keroh pada pukul 7 malam pada Selasa lalu.
“Kita turut merampas tiga buah beg tangan pelbagai jenama, satu beg galas dan tiga utas rantai leher emas,” katanya dalam satu kenyataaan di sini hari ini.
Dzulkhairi berkata, kedua-dua suspek yang berumur 25 dan 27 tahun ditahan reman
untuk siasatan lanjut di bawah Seksyen 381 Kanun Keseksaan.
Tambahnya, suspek mengaku terlibat dalam kes berkenaan.-K! ONLINE


Murali Abdullah sertai Pas
Oleh MUHAMMAD AYMAN GHAFFA

13 September 2020, 2:40 pm
KOTA BHARU – Pengarah drama terkenal, Murali Abdullah menyerahkan borang penyertaan sebagai ahli baharu Pas di Muktamar Tahunan Pas kali ke-66 di Pusat Tarbiah Islamiah Kelantan (Putik), Pengkalan Chepa di sini hari ini.
Dia yang sebelum ini merupakan ahli Parti Amanah Negara (Amanah) sejak 2018 telah melepaskan keahlian parti itu berkuatkuasa semalam selepas membuat pengumuman itu di Facebooknya.
Menurut Murali, 57, dia merasakan seperti dilahirkan semula selepas menyerahkan borang keahliannya kepada Presiden Pas, Datuk Seri Abdul Hadi Awang hari ini.
Menceritakan mengenai titik tolaknya untuk menyertai Pas, katanya, sebelum ini, dia mendengar banyak kritikan terhadap Hadi daripada kepimpinan Amanah sebelum mengambil keputusan untuk berkunjung ke rumah Hadi pada bulan Jun lalu.
“Ketika kunjungan itu, Abdul Hadi melayan saya dengan baik. Rumahnya juga sederhana dan berbeza dengan pandangan majoriti ahli dan pimpinan Amanah. Banyak pandangan mengenainya ternyata tidak benar.
“Saya menganggap sudah bercerai talak tiga dengan Amanah. Selepas ini, mungkin saya menjadi orang yang paling tidak disukai Amanah,” katanya ketika ditemui pemberita selepas menyerahkan borang keahliannya kepada Abdul Hadi hari ini.

Menurut Murali yang berkerusi roda akibat menghidap strok separuh badannya, dia bercadang untuk menjadi ahli Pas di Terengganu kerana dia kini sudah menetap di Kampung Binjai Rendah dekat Marang.
Katanya, selepas menjadi ahli Pas, dia bercadang untuk menggunakan kepakaran dalam bidang pengarahan untuk menghasilkan dokumentari khas berkenaan Abdul Hadi sebagai penghargaannya kepada pemimpin itu. – K! ONLINE


Kanak-kanak patah gigi, cedera dikejar anjing liar
Oleh KOSMO!

13 September 2020, 12:00 pm
Oleh ZAKI SALLEH
IPOH – Seorang kanak-kanak lelaki berusia sembilan tahun terpaksa menahan kesakitan setelah patah dua batang gigi selain cedera pada gusi, dagu dan hidung akibat diserang dua ekor anjing liar di Taman Sri Tambun di sini petang semalam.
Dalam kejadian kira-kira pukul 5 petang itu, mangsa, Muhammad Rayyan Ihsan Nazarfitri mengalami kecederaan setelah terjatuh akibat terlanggar cermin rumah jirannya kerana mengelak dikejar dua ekor anjing yang berkeliaran di taman tersebut.
Bapa mangsa, Nazarfitri Sulaiman berkata, kejadian berlaku begitu pantas menyebabkan anaknya yang takut dicederakan anjing itu jatuh tersembam dan mengalami luka.
Katanya, dia yang ketika itu berada di dalam rumah terkejut apabila mendengar jeritan ibunya yang memberitahu Muhammad Rayyan yang juga murid Sekolah Kebangsaan Pakatan Jaya terjatuh disebabkan dikejar dua ekor anjing liar.
“Saya terus keluar rumah untuk memeriksa keadaan anak yang mengalami kecederaan pada dagu, mulut, hidung dan muka.

“Anak saya kini dirawat di Hospital Pantai di sini dan hasil pemeriksaan doktor mendapati dua batang giginya patah manakala bahagian gusi pula terkoyak,” ceritanya ketika dihubungi di sini hari ini.
Menurut Nazarfitri, ini bukan kejadian pertama serangan anjing liar di taman perumahan itu, malah dia dan beberapa orang penduduk pernah membuat aduan kepada pihak Majlis Bandaraya Ipoh tetapi tiada tindakan diambil.
Ujarnya lagi, anjing liar yang berkeliaran juga sering masuk ke halaman rumah penduduk lantas menimbulkan kebimbangan terutama kepada anak-anak kecil.
“Pada hari sama kira-kira pukul 1 petang, anak jiran juga dikejar anjing liar tetapi mujurlah ada beberapa orang penduduk.
“Saya berharap pihak berkuasa tempatan segera mengambil tindakan menangkap anjing liar bagi mengelakkan insiden sama berulang,” katanya.
Ekoran kejadian itu beliau telah membuat laporan di Balai Polis Tambun pada hari sama mendesak pihak berkuasa mengambil tindakan segera. – K! ONLINE


K-Clique rampas takhta Siti
Oleh MOHD. HAIKAL ISA

13 September 2020, 4:01 pm
KUALA LUMPUR – Selepas lima minggu lagu Aku Bidadari Syurgamu nyanyian Datuk Seri Siti Nurhaliza menjuarai carta RIM (Industri Rakaman Malaysia), takhta tersebut akhirnya dirampas kumpulan hip hop, K-Clique dengan lagu Pulang (featuring AJ).
Pulang ciptaan Abdul Siddek Jasni, Mohd. Harley Arrysh Sairul Lizam, Muhammad Hairi Amin Hamdan dan Muhammad Syahmin Naim Igbal Khan terus melonjak ke tangga pertama, Aku Bidadari Syurgamu (kedua), Peluang Kedua (featuring MK K-Clique) di tempat ketiga.
CARTA TOP 10 RIM
“Syukur. Alhamdulillah untuk segala-galanya,” tulis salah seorang ahli K-Clique, Somean atau nama sebenarnya, Muhammad Syahmin Naim Igbal Khan menerusi Instagram.
Dalam carta tersebut, K-Clique mempunyai tiga buah lagu yang berjaya menduduki tangga 10 teratas iaitu Pulang di tangga juara, Peluang Kedua nyanyian Nabila Razali (featuring MK K-Clique) di tangga ketiga dan Mimpi featuring Alif (tangga kesembilan).
Carta RIM ialah satu set carta yang disusun oleh Persatuan Industri Rakaman Malaysia (RIM) yang menarafkan single paling banyak di Malaysia.
Carta ini berdasarkan laporan yang disampaikan oleh penyedia muzik digital utama seperti Apple Music, Spotify, KKBox dan Deezer, dan agregat oleh BMAT iaitu sebuah syarikat yang menyediakan perkhidmatan pemantauan muzik. – K! ONLINE